Эскелектән дауалау доғалары | Әбйәлил - Абзелил\nӘбйәлил - Абзелил > Доғалар һәм намаҙ > Эскелектән дауалау доғалары\n« Сайтҡа ярҙам итергә\nТүңджинә салауаты »\nЭскелектән ҡотҡарырҙай дауалар бар. Улар диспансерҙар, наркологик үҙәктәр, дарыуҙар. Шулай уҡ халыҡтың үләндәр менән дауалау сараларын ҡулланыу ҙа урынлы. Ләкин ауырыуҙың беренсе сиратта үҙ ихтыяры булмайынса, был бәләнең яҡшыға илтмәүен, тик түбәнгә генә тәгәрәйәсәген, ғүмерҙең заяға уҙҙырмаҫҡа кәрәген аңлау талап ителә. Һәр ғәиләнең үҙ әхләҡ тәртибен үҙгәртеү кәрәк. Әле ғәиләгеҙҙә хәмер ҡулланағыҙ, хәмерле мәжлестәргә йөрөйөгөҙ икән, был бәләнән ҡотола алмайһығыҙ.\nБалаларығыҙға насар үрнәк күрһәтеп нәҫелегеҙ ҡороғанса был хәл дауам итәсәҡ. Үҙегеҙҙән башлағыҙ, өйөгөҙҙә хәмерҙе иҫкә төшөрә торған әйберҙәрҙе: шешәләрҙе, рюмкаларҙы ҡырып-һепереп түгегеҙ. Хәмер мәжлестәренә йөрөмәгеҙ, кеше һүҙенән ҡурҡмағыҙ, һеҙ Аллаһ Тәғәлә ризалығы өсөн йәшәйһегеҙ. Кемдеңдер әсе һүҙҙе һиңә ни зыян һала ала? Шунан ҡурҡаһығыҙмы? Һайлағыҙ: иҫереп сусҡа һымаҡ аунап йөрөһөндәрме, әллә айныҡ баш менән шөкөр итер, ҡыуанып йәшәһендәрме? Эске менән интеккән кешенең күңеленә үтеп, ихластан һөйләшеп ярҙам итегеҙ. Тәүбә доғалары һәм Аллаһтан ярҙам доғаларын ихлас күңелдән ҡылығыҙ. Аҫта дауалау ысулдары.\nЭсеүҙән интегеүсене мәсеткә алып барыр кәрәк, бик булмаһа өйөндә лә был ғәмәлде үтәргә була. Ете кешенән торған Ҡөръән уҡыусы төркөм, был ултырғысҡа ултырған кешенең артынан тороп, аҙан менән башлап, «Йәсин» сүрәһен мөбингә тиклем уҡып, уға өрөр. Һәр береһе аҙан менән «Йәсин»де дауам итеп, мөбин һайын өшкөрөр. Бер Ҡөръән уҡыусы ла ете аҙан әйтеп һәр мөбин һайын өшкөрөр. ИншаАллаһ шифаһы тейәр.\nХәмер эсеүҙе ташлатыу\nҒәрәпсә «Йә» (ي) хәрефен юл һайын 10 ар мәртәбә 10 юлға яҙалар. Шунан һуң түбәндәге доғаны мисек, зәғфрән, гөлсәсәк һыуы ҡатнашмаһы менән бер ҡағыҙға яҙып, ул ҡағыҙҙы таҙа һауыттағы һыуға һалып ҡуялар. Бынан тыш, 1000 мәртәбә түбәндәге доғаны уҡып, шул һыуға тын менән өрөп барырҙар. Был һыуҙы хәмер эсеүсе кешегә эсерһәләр, иншаАллаһ тәүбә итәр һәм башҡа эскелеккә яҡын да килмәҫ. Был ысулды зина ҡылыусыға ла ҡулланалар. Бында ашай-эсә торған башҡа буяу ҡулланырға була.\nيَاهٍ يَوَهٍ Йәәһий-йәүәһ\nХәмер-иҫерткестәр эсеүҙән интегеүселәргә шифаланыу саралары\n1-се ысул. Иҫерек кешенең маңлайынан бер бөртөк сәсен алып, шул сәс өҫтөнә 1000 мәртәбә был бәндә иҫереклектән ҡотолһа ине, тигән ниәт менән.\n«Йә Аллааһ, йә Шәһиид» тип доға ҡылырға кәрәк.\n2-се ысул. Ахшам намаҙынан фарызын үтәгәс, сөннәткә тотонғансы, асыҡлап, ниәтләп 300 мәртәбә\n«Йә Аллааһ, йә Һәәҙи» тигән зекер менән доға ҡылырға кәрәк. Шунан һуң, ахшам намаҙының сөннәтен дауам итергә кәрәк.\n3-сө ысул. Ниәтләп, берәр һауыт эсенә, тәрилкә булһын йәки табаҡ булһын, 40 мәртәбә يَا اَللَّهُ يَا تَوَّابُ «Йә Аллааһ, йә Тәүүәб», тип зәғфрән менән яҙып, яҙманы йәки Зәм-Зәм һыуына, йәки яҙ көнө яуған ямғыр һыуы менән сайҡарға кәрәк. Шулай итеп, 40 көн буйы эшләп, эскелеккә бирелгән кешегә был һыуҙы эсерергә кәрәк. Үҙ ихтыяры менән эсһә — бик яҡшы, эсмәһә инде, сәй аша, эсемлек һыуға ҡушып эсерелһә лә яҡшы, иншаАллаһ.\nЭскелеккә бирелгән, отошло уйын уйнау, зина ҡылыу, алдашыу, әфиүн ҡулланыу (наркомания) кеүек боҙоҡ ауырыуҙарҙан ҡотолор өсөн 41көн буйына ас ҡарынға өшкөргән һыу эсергә кәрәк булыр. Өшкөрә торған һыу Зәмзәм һыуы булһа, бик яҡшы булыр (ҡала мәсеттәре эргәһендә хәләл киоскыларында бар). Зәмзәм һыуы булмаһа, уның урынына таң һыуын алырға мөмкин. Һыу өҫтөнә бер юлы ике йөҙ мәртәбә әл-Әғраф сүрәһенән 158-се аят уҡылыр:\n«Ҡуль йәә әй-йүһән-нәәсү иннии рәсүүлүл-лааһи иләйкүм джәмииғәнил-ләҙии ләһү мүлкүс-сәмәәүәәти үәл-ардыи ләә иләәһә илләә һүүә йүхйи үә йүмиитү фә'әәминүү билләәһи үә расүүлиһин-нәбиййил-үммиййил-ләҙии йүьминү билләәһи үә кәлимәәтиһи үәт-тәбиғүүһү ләғәлләкүм тәһтәдүүн».\nӘйт: «Эй һеҙ, кешеләр! Мин һеҙҙең бөгеҙгә лә – Аллаһының рәсүле. Күктәр менән Ерҙәге батшалыҡ – Уныҡы. Унан башҡа илаһ юҡ! Ул терелтә лә, үлтерә лә ала. Аллаһ менән Уның рәсүленә – Раббы һүҙҙәренә иман килтергән уҡымышһыҙ пәйғәмбәргә – инанығыҙ, уның артынан эйәрегеҙ. Бәлки, хаҡ юлға төшөрһөгөҙ! » – тиең.\nАлкоголизм, хәмер-иҫерткестәр эсеүҙән интегеүселәргә шифаланыу саралары\nӘлбиттә, иҫерткестәр ҡулланыусы кеше ихлас күңел менән шул афәттән ҡотолорға насип булһа ине тип, өмөт итергә тейеш.\nҠайһы бер ваҡытта түбәндәге ысулдарҙы йәшерен рәүештә эскелеккә бирелгән кешегә белгертмәйенсә лә, ҡулланыу мөмкин. Күпме ғәилә атаһ йәки әсәһе араҡы эскән сәбәпле тарҡалған, күпме бала етем ҡалған, иҫерек әҙәм балаһы күпме енәйәт. күпме хыянат ҡылған... Быларҙың иҫәбен бары тик Аллаһы Тәғәлә Үҙе генә белеүсе...\n1-се юл. Зәғфрән менән тәрилкәгә йә табаҡ өҫтөнә 110 мәртәбә يَا اَللَّهُ يَا مُرْشِدُ йәә Аллаһ, йәә Мүршид тип яҙырға, шунан һауытты эсә торған һыу менән сайҡарға кәрәк һәм шул һыуҙы эске менән интегеүсе кешегә эсерергә кәрәк. Был ысулды 40 көн буйына ҡулланырға кәрәк.\nБыл ысулды, шулай уҡ, эскенән интегеүсе кешегә белгертмәйсә лә эсерергә мөмкин. Был осраҡта, Аллаһы Тәғәләнән тейешле рәүештә доға ҡылып, ярҙам һорарға кәрәк. Шул тәртип менән өшкөргән һыуҙы, ябай һыу булараҡ, аш-һыу, сәй әҙерләгәндә лә ҡулланырға мөмкин. Һәм дә был һыуҙы ғаиләнең башҡа ағзалары ла ҡуллана ала.\nӘйтәйек, ғаилә башлығы эсә торған кеше икән, уға ошо өшкөрөлгән һыу менән аш-һыу бешерелгән икән, ул ашты ғаилә ағзаларының барыһы ла ашай ала, зыян юҡ, иншаАллаһ.\n2-ысул. Иҫерек кешенең кейә торған, таҙа күлмәге өҫтөнә ниәтләп 1001 мәртәбә Кул һууал-лаһ сүрәһен, 31 мәртәбә Аятүл-Көрси, 1000 мәртәбә Түнджинә салауатын уҡыу кәрәк. Ошо күлмәкте кейеүсе кеше, иншаАллаһ, был гонаһынан арынып, тәүбәгә килер.\nТүңджинә салауаты: https://nazir1965.com/do%d2%93alar/t%d2%af%d2%a3dzhin%d3%99-salauaty.html#more-9054\nЭта запись написана автором Назир Сабитов, 19.02.2020 в 19:11, и размещена в категории Доғалар һәм намаҙ. Следите за ответами на эту запись с помощью RSS 2.0. Вы можете написать комментарий или разместить обратную ссылку на своем сайте.


Һаулыҡ һаҡлау » Страница 18 » Табын\nТабиптар ауылға килде\n06 апреля 2013 йыл | Һаулыҡ һаҡлау\nКүптән түгел район дауаханаһынан бер төркөм табиптар, атап әйткәндә, акушер-гинеколог Радик Латипов, педиатр Венера Ғайсина һәм терапевт Әминә Рәсүлева Яугилде медпунктында оло йәштәге кешеләрҙе ҡабул итте.\nБала саҡтан табиптарҙы, шәфҡәт туташтарын ҡурҡыу белмәҫ, көслө ихтыярлы, ҡыйыу йөрәкле, изге күңелле шәхестәрҙер тип уйлай инем. Күңелемдә был һөнәр эйәләренә әле лә оло ихтирам һәм хөрмәт тойғоһо һаҡлана. Эйе, кеше һаулығы һағында тороп, мөғжизәле ҡулдары менән кеше ғүмерен оҙайтыусы табиптарға һоҡланмау мөмкинме ни?\nНисек донор булырға?\n18 йәше тулған һәр кем донор була ала. Әммә медицина һәм социаль күрһәтмәләр буйынса һеҙҙән ҡан алмауҙары ла бар. Ҡан биреүсенең ауырлығы 50 килограмдан кәм, тән температураһы 37 градустан юғары булырға тейеш түгел, ҡан баҫымы нормала булыуы шарт.\nҺаулығыңды нығытам тиһәң…\nИҫерткес эсемлектәр эсмә, тәмәке тартма.\nТәбиғәтте ярат, хөрмәт ит. Ул бәрәкәтле энергия бирә.\nЙәш быуын сәләмәт булһын!\nҺуңғы йылдарҙа мәктәп уҡыусыларының сәләмәтлеге бик яҡшынан булмауы хафаға һала. Күреү һәләте юғалыу, кәүҙә-һын боҙолоуы, нервы ауырыуҙары – иң күп таралғандары. Һау-сәләмәт булыуға ынтылыш бала саҡтан башланырға тейеш.


Рөстәм Хәмитов: «Кешеләрҙең мәнфәғәттәрен яҡлағанда ғына алға китеш буласаҡ» // Сәйәсәт | новости башинформ.рф\nРөстәм Хәмитов: «Кешеләрҙең мәнфәғәттәрен яҡлағанда ғына алға китеш буласаҡ»\n9:26, 29 декабря 2014 Сәйәсәт\nРөстәм Хәмитов: «Кешеләрҙең мәнфәғәттәрен яҡлағанда ғына алға китеш буласаҡ» Фото: Андрей Старостин\n26 декабрҙә Республика йортонда Башҡортостан Президенты Рөстәм Хәмитов Дөйөм Рәсәй «Халыҡ фронты – Рәсәй өсөн» йәмәғәт хәрәкәте төбәк штабының рәйестәштәре Эльвира Айытҡолова һәм Азат Фазлыев, шулай уҡ төбәк башҡарма комитеты етәксеһе Виталий Брыкин менән осрашты. Осрашыу барышында штабтың 2014 йылдағы эшмәкәрлегенә йомғаҡ яһалды һәм Дөйөм Рәсәй халыҡ фронтының мәғариф, һаулыҡ һаҡлау, торлаҡ-коммуналь хужалыҡ өлкәһендә эште яҡшыртыу, сәләмәтлек мөмкинлектәре сикләнгән кешеләр өсөн уңайлы мөхит булдырыу, йәмғиәт һәм властың үҙ-ара килешеп эш итеүе буйынса тәҡдимдәре тикшерелде.\n– «Халыҡ фронты – Рәсәй өсөн» хәрәкәте республиканың, илдең ижтимағи тормошонда әһәмиәтле роль уйнай. Властың һәм ижтимағи хәрәкәттең маҡсаттары бер. Беҙ бер йүнәлештә барабыҙ һәм эшләйбеҙ, – тине Рөстәм Хәмитов.\nТөбәк башлығы нығынған ижтимағи мөнәсәбәттәр арҡаһында ҡарарҙар ҡабул итеү, власть менән килешеп эшләү мәсьәләләрендә ябай кешеләрҙең фекере иҫәпкә алынмай тип билдәләне.\n– Власть эшен яҡшыртырға тырышыуыбыҙға ҡарамаҫтан, әле һаман власть структураларының халыҡҡа ҡарата һауалы мөнәсәбәте дауам итә. Һис шикһеҙ, был хәл үҙгәрешһеҙ ҡалырға тейеш түгел, – тип һыҙыҡ өҫтөнә алды төбәк етәксеһе. – Муниципалитеттар, ҡала округтары, республиканың власть органдары ҡарарҙар ҡабул иткәндә халыҡҡа таянырға тейеш. Кешеләрҙең мәнфәғәттәрен яҡлағанда ғына алға китеш буласаҡ. Һәр етәксе быны аңлаһын ине.\nРөстәм Хәмитов муниципалитеттар бөтә йүнәлештәрҙә лә элеккесә эшләргә тырыша тип билдәләне. Шуға күрә Дөйөм Рәсәй халыҡ фронтының республика властары менән берлектәге бурысы – килеп тыуған хәлде үҙгәртеү.\n– Йыш ҡына пиарҙың эштең ысынбарлыҡтағы йөкмәткеһенән өҫтөн булыуын күрәбеҙ. Бындай миҫалдар бик күп. Башҡарылмаған эштәр өсөн аҡланыуҙар ғәҙәтигә әүерелде. Әлбиттә, етәкселәрҙең күбеһе намыҫлы эшләй. Әммә власҡа килеп, мин барыһына ла өлгәштем тип, эшен ташлаусылар ҙа етерлек, – тине Башҡортостан Президенты. – 2015 йыл ҡатмарлы буласаҡ, ул бөтә кимәлдәге власть структураларының, йәмғиәтебеҙҙең әҙерлеген талап итәсәк. Был эштә «Дөйөм Рәсәй халыҡ фронты» әһәмиәтле урындарҙың береһен биләргә тейеш.\nТеги: дөйөм рәсәй халыҡ фронты,бр президенты


14 Ғинуар 2020, 13:35\nЯҙыусы Хәйҙәр Тапаҡовтың хәтирәләре\nЭттәр һәм кешеләр\nНуретдин еҙнәйҙең уҫал эте бар ине. Бәләкәй генә сәүек өй тирәһенә һис бер кемде, хатта ят мал-тыуарҙы, ҡош-ҡортто яҡынлатмай һаҡлай торғайны. Уның ҡарауы хужаһына һырпаланып бара, ҡайҙа ла тотам ҡалмай эйәреп йөрөй. Яңғыҙ көн иткән еҙнә үлеп китте. Ә теге сәүек көн һайын зыярат яғына барып урай ҙа көн оҙоно бер кем йәшәмәгән йортто һаҡлай, ҡарауыллай икән. Бына бит ул тоғролоҡ, бирелгәнлек!\nБеҙҙең тирәлә тағы ла бер кеше йәшәне. Мәктәпте тамамлағас уҡ аҙып ҡайҙалыр сығып киткәйне, шул китеүенән осто-гүҙе юҡҡа сыҡты, ата-әсәһенең яҡты донъяла барлығы хаҡында ла онотто. Атаһы үлеп киткәйне, эше тығыҙлыҡҡа, ваҡыты юҡлыҡҡа һылтанып ерләүгә лә ҡайтмаған теге белекһеҙ. Хәҙер әсәһе ташландыҡ ҡына йортта һуңғы көндәрен кисерә. Бына бит ул бәғерһеҙлек, миһырбанһыҙлыҡ!\nЙорт ҡапҡаларында: “Осторожно, злая собака!” тигән иҫкәртеүҙе уҡыһам уйлап ҡуям, тимәк был йортта нигеҙенә, хужаһына тоғро эт йәшәй. Беҙгә эттәрҙән бигерәк кешеләрҙән ҡурҡырға кәрәк. Ҡара уйлы, ҡаты күңелле кешеләрҙән!


«Бәхет» – халыҡтыҡы\n29 Март 2019, 17:26\nМичурин ауылы мәҙәниәт йортонда «Бәхет» театр коллективы (художество етәксеһе Ләйсән Әсмәндиәрова) Флорид Бүләковтың «Ҡыҙҙар ниңә илай?» драмаһы буйынса спектакль күрһәтте.\nЛена Имаева (Дилара), Альмира Гәрәева (Зөлхизә), Лилиә Ибәтуллина (Гөлләрә), Светлана Ғәлләмова (Дилараның әсәһе), Ринат Ғаязов (Ғайсар), Финат Хафизуллин (Айҙар) ролдәрен бик яҡшы башҡарҙы. Дилараның биш йәшлек улы ролен Эдвард Абдуллин бик оҫта уйнаны.\nСпектаклде режиссёр Ләйсән Әсмәндиәрова сәхнәләштерҙе, музыкаль яҡтан Венера Зульпухарова биҙәне.\nПьесаның төп героиняһы Дилара – әхирәттәренең бәхете өсөн Айҙар һәм Ғайсарҙың мөхәббәтен кире ҡаҡҡан өс героиняның береһе, сөнки уның оло һәм яралы йөрәгендә улына ҡарата әсәләрсә мөхәббәт ҙур урын биләй. Пьеса аҙағында уны упҡынға һуңғы аҙымдан ул туҡтата ла инде.\nАуыл ҡыҙҙары «ҡала джунглийында» ғаилә бәхете таптылармы? Юҡ. Табырҙармы? Билдәһеҙ. Бер нәмә асыҡ – теләһә ҡайһы ҡыҙ – сибәрме ул, әллә бик үк түгелме, ярлы йәки баймы, юғары йәки урта белемлеме – саф мөхәббәт һәм ныҡлы ғаилә тураһында хыяллана. Әммә был хыялдарҙы тормошҡа ашырыу еңел түгел. Ярай ҙа, үҙ ваҡытында әсәләре зирәк кәңәш бирһә һәм өлкән әхирәттәренән берәйһе уйланмаған аҙымдан иҫкәртһә.\nРайон мәҙәниәт йортоноң өлкән методисы Р. Дәүләтова, Республика халыҡ ижады үҙәгенең театр сәнғәте буйынса баш белгесе Тәнзилә Ҡалмырҙина, шулай уҡ автоклуб мөдире Л. Сафарова, мәҙәни эштәрҙе ойоштороусы Н. Тимербулатованан торған мәртәбәле жюри үҙешмәкәр артистарҙың сығышын юғары баһаланы һәм «Бәхет» театр коллективына «халыҡ» исемен бирҙе.


Песня «Ин якшыхы хинен осон» исполнителя Раиль Уметбаев. Скачать или слушать онлайн\nПесня «Ин якшыхы хинен осон»\nИн якшыхы хинен осон\nМәңге булырмын яныңда\nАа, кил минең ҡосағыма Аа, бул һин гел яндарымда Аа, һине генә яратам Төнгө күк йөҙөндә йылмая беҙгә йондоҙҙар Бөтә ғәләмдә әйтерһең беҙ икәү Ҡулдарыңды йылытып үбәм Һин минеке, тик бер генәм Припев Аяҙ көндәрен, һалҡын көндәрен Мәңге булырмын яныңда Һин ышан, йәнем, көслө хистәрем. Яратам,яратам... Ҡояш нурҙарында ҡойоноп, йәйғор аҫтында Ҡулға ҡул тотоноп барабыҙ гелән Һин яҙмышым, мин киләсәгең Бергә булырбыҙ мәңгегә Припев Аяҙ көндәрен, һалҡын көндәрен Мәңге булырмын яныңда Һин ышан, йәнем, көслө хистәрем. Яратам,яратам... Аа, кил минең ҡосағыма Аа, бул һин гел яндарымда Аа, һине генә яратам Припев Аяҙ көндәрен, һалҡын көндәрен Мәңге булырмын яныңда. Һин ышан, йәнем, көслө хистәрем. Яратам, яратам... (х2)\nЯратып китә ҡара\nЯратҡанымды беләhең, hин тип, иркәм, мин йәшәнем. Мин китhәм дә яндарыңдан, киткем килеп китмәнем. Припев Яратмайса кемдәр китә, яратып китеп ҡара. Һағыш илай йөрәгемдә, ғүмер төҙөлмәҫ яра.(2x) Бер аҙым яңылыш аҙыл, бәхет килде селпәрәмә. Бергә ҡалыу мөмкин түгел, быуылhаң да йәштәреңә. Припев Яратмайса кемдәр китә, яратып китеп ҡара. Һағыш илай йөрәгемдә, ғүмер төҙөлмәҫ яра.(2x) Сит ҡуйын йылыта алмаҫ яҙмыш рәнйеткән күңелде. Йөҙөңде хәтерҙән юймам, яратырмын тик үҙеңде. Припев Яратмайса кемдәр китә, яратып китеп ҡара. Һағыш илай йөрәгемдә, ғүмер төҙөлмәҫ яра.(2x)


Салауат ҡалаһынан миллиондар урлап юғалған Хәйруллиндарҙың Рено Дастер автомобиле табылған - Bash.News\nСалауат ҡалаһынан миллиондар урлап юғалған Хәйруллиндарҙың Рено Дастер автомобиле табылған\nСалауат ҡалаһынан миллиондар урлап юғалған Хәйруллиндарҙың Рено Дастер автомобиле табылған https://bash.news/news/98831_salauat_alaynan_milliondar_urlap_yualan_xjrullindary_reno_daster_avtomobile_tabylan\nТикшереүҙәр барышында, транспорт сараһының 2017 йылда ломбардҡа тапшырылған булыуы асыҡланған. Әлеге ваҡытта ул банкта залогта ҡала. Шул уҡ ваҡытта Луизаның ире Марат юғалыуҙарынан ике көн алда ғына 25 мең һумлыҡ сираттағы түләүҙе индергән.\nҠатындың атаһы фекеренсә, ғаиләнең 6 миллион һумлыҡ йортонан тыш, ипотекаға алынған бер бүлмәле фатиры ла ҡалған. Ул ир менән ҡатындың икеһенә лә теркәлгән. Әлеге мәлдә ипотека буйынса бер кем дә түләүҙәр индермәй. Хәтерегеҙгә төшөрәбеҙ, Луиза Хәйруллина үҙе эшләгән банктан 23 миллион һум самаһы аҡса урлап ире һәм ике ҡыҙы менән ғәйеп булғайны.\nӨс аҙнанан ашыу ваҡыт үтеп китте, был хәл буйынса күп төрлө фараздар йөрөһә лә, ошоғаса уларҙың яҙмышы тураһында бер нимә лә билдәле түгел. Шуға күрә криминал булыуы ла бик ихтимал, ти белгестәр.\nБашҡортостан буйынса эске эштәр министрлығының кинологтар хеҙмәте яңы комплексҡа күсте\n22:15, 12 июл


Ярҙам ваҡытында килһен\n24 Ноябрь , 13:13\nБашҡортостан Башлығы Радий Хәбиров республиканың 10 медицина учреждениеһына тиҙ ярҙам машинаһы асҡысы тапшырҙы. Яңы техника Октябрьский, Нефтекама, Сибай ҡала, Дәүләкән, Белорет, Мәсәғүт, Нуриман, Благовещен, Бөрө үҙәк район дауаханаларына оҙатылды. #миллипроект #национальныепроекты #нацпроекты #нацпроектыБашкортостан\nБашҡортостан Башлығы Радий Хәбиров республиканың 10 медицина учреждениеһына тиҙ ярҙам машинаһы асҡысы тапшырҙы.\nЯңы техника Октябрьский, Нефтекама, Сибай ҡала, Дәүләкән, Белорет, Мәсәғүт, Нуриман, Благовещен, Бөрө үҙәк район дауаханаларына оҙатылды.\n– Беҙ төбәктең социаль өлкәгә ҡараған учреждениелары автопаркын даими яңыртыу традицияһын дауам итәбеҙ. Ҡала йәмәғәт транспорты, мәктәп автобустары, махсус медицина машиналары һәм башҡаларҙы алабыҙ. Бөгөн тапшырған Ульяновск автозаводы сығарған тиҙ ярҙам машиналары юлһыҙ ерҙә лә йөрөй ала. Шуға ла уларҙы башлыса ауыл еренә ебәрәбеҙ. Уларҙың халыҡҡа медицина ярҙамы күрһәтеүҙә ярҙам итеренә ышанам, – ти Радий Хәбиров.\n10 машинанан торған партия федераль ҡаҙнанан бүленгән аҡсаға алынды. 2021 йылда һаулыҡ һаҡлауҙың беренсел звеноһын яңыртыу программаһы буйынса республикаға 23 тиҙ ярҙам автомобиле, медицина персоналын йөрөтөү өсөн 77 еңел машина алынды, тип хәбәр итә БР Һаулыҡ һаҡлау министрлығының матбуғат хеҙмәте.\nФото – БР Һаулыҡ һаҡлау министрлығы сайтынан.


Төп маҡсат - урындағы продукция күләмен арттырыу\nКөйөргәҙе районының «Искра» хужалығы эре ойошмаларҙан һанала. Төбәктә бишенсе йыл рәттән йәй ҡоро килеп, уңыш бик үк мул булмаһа ла хужалыҡ бөлгөнлөккә төшөргә ашыҡмай.\nЙәмғиәттең әлеге ваҡытта ете фермаһы бар, унда 5 мең ярым һыйыр, 300-гә яҡын йылҡы малы аҫрала. Шулай уҡ хужалыҡ ҡымыҙ етештереү менән шөғөлләнә. Продукция башлыса ауыл халҡына тәҡдим ителә. Хужалыҡ республикала уңышлы тормошҡа ашырылған «500 ферма» маҡсатлы программаһына төбәктә тәүгеләрҙән булып инә. Биналарға заманса ремонт үткәрелгән, һауын һыйырҙары аҫралған фермала һыуытҡыс, һөт үткәргестәр урынлаштырылған…\nЯҡшымбәт фермаһында ғына 900 баш мал аҫрала, уларҙың 200-е һауын һыйырҙары. Көнөнә бер һыйырҙан 16 литр һөт һауып алына. Ауылдарҙан йыйылған аҡ Ырымбур һөт заводына оҙатыла. Быға урындағы ойошмаларҙың һөттө арзанға һорауҙары сәбәпсе.


Бөгөн “Йәйләү-2021” үҙ эшен башланы\n21 Июль , 10:30\nМәрйәм Бураҡаеваның авторлыҡ программаһы буйынса балаларҙың йәйге ялын ойоштороуға ҡоролған лагерь икенсе йыл онлайн форматта үтә. #миллипроект #национальныепроекты #нацпроекты #нацпроектыБашкортостан\nСмена етәксеһе Инсаф Йәмилев белдәләүенсә, быйыл да “Йәйләү”ҙә Башҡортостан тарихын һәм мәҙәниәтен өйрәнеүгә айырым иғтибар бүленәсәк. Балалар менән онлайн осрашыуға билдәле сәхнә йондоҙҙарының, халыҡ ансамблдәре солистарының, виртуоз ҡумыҙсыларҙың, ҡурайсыларҙың килеүе көтөлә. Халҡыбыҙҙың мәҙәни мираҫына, рухи ҡиммәттәренә ҡыҙыҡһыныу уятыу маҡсатында программала онлайн-дәрестәр, онлайн-оҫталыҡ кластары ҡаралған. Балалар милли музыка ҡоралдарында уйнарға, башҡорт бейеүҙәрен башҡарырға, халҡыбыҙ кейемдәре элементтарын эшләргә, милли ризыҡтарыбыҙҙы әҙерләргә өйрәнәсәк.\n“Йәйләү” профилле лагеры Президент Владимир Путиндың май указдарына ярашлы булдырылған “Мәғариф” милли проектын тормошҡа ашырыу сиктәрендә ойошторола.\nЛагерға бәйле мәғлүмәттәрҙе https://vk.com/yaylau2021 һылтанмаһы буйынса “Йәйләү”ҙең “Бәйләнештә”ге төркөмөнән табырға мөмкин.


Путиндың йөҙөндә борсолоу юҡ... - Юлдаш\nДинәхмәтов Радик Осто йәнем төшөмдә - Әйбәт Хәкимйәнов көйө һәм һүҙҙәре.\nҺөйөү йыры - Ғәлиә Кәлимуллин көйө һәм һүҙҙәре. - Фәрхетдинова Зәйнәб, Билалов Зөфәр\nПутиндың йөҙөндә борсолоу юҡ...\nПутиндың йөҙөндә борсолоу юҡ... https://bash.news/yuldash/12012_putindyn-jezende-borsolou-yuk\nЯңы йыл каникулдары тамамланып, биржалар асылыу менән Рәсәй һумы тағы ла түбәнгә тәгәрәй башланы. Мәскәү банк-ара тауар биржаһында 2016 йылдағы тәүге һатыуҙа милли валюта долларға ҡарата бығаса булмаған күрһәткескә - 76 һумға барып етте. Европа аҡсаһы иһә бөтөнләй 80 һум тирәһендә баһаланды. Дөйөм алғанда, йыл бөтә донъяла финанс иҡтисади тетрәнеүҙәрҙән башланып китте. Ҡытайҙа юань арзаная, Нью-Йорк тауар фонды биржаһы котировкалары һуңғы 115 йылдағы иң түбән күрһәткестәргә тәгәрәне.\n- Рәсәй банкы курсы буйынса бөгөн долларҙың рәсми курсы – 75 һум 95 тин. Ә евро – 82 һум тирәһе. Инвесторҙарҙың Ҡытай иҡтисадына бәйле борсолоуҙары арҡаһында, шулай уҡ баҙарҙа сеймалдың глобаль рәүештә артыҡ күп булыуы һәм Америка валютаһының нығыныуы сәбәпле ҡара алтын һаман арзаная. Бойондороҡһоҙ эксперттар әйтеүенсә, бөгөнгө көрсөк айырыуса хәүефле. Ысынлап та шулаймы һәм әлеге көрсөктөң үҙенсәлектәре нимәлә?\n- Ни өсөн долларҙың хаҡы арта һуң? Белеүебеҙсә, был валютаның ҡаршылығы матди сығанаҡтар менән бер нисек тә тәьмин ителмәгән йәғни ул ҡағыҙ ғына...\n- Көнбайыштың иҡтисади экспанцияһына нимә менән яуап бирә алабыҙ.\n- Нефттең барреле 30 һумдан да түбәнгә тәгәрәүе ихтималмы? Был тормошҡа ашҡан хәлдә нимә көтөргә?\n- 2015 йылдың аҙағында Рәсәй Президенты Владимир Путин: “Көрсөктөң иң ауыр осоро артта ҡалды”,- тип өмөт уятҡайны. Был фекер менән килешәһегеҙме?\n- Алдағы көндәрҙә бер доллар 115 һум торасаҡ тигән фараздар бар. Был мөмкинме?\n- Импортты алмаштырыуға йүнәлтелгән курс. Ил етәкселәре бөтә ерҙә беҙ үҙ көсөбөҙгә таянабыҙ, үҙ көсөбөҙ менн проблеманы хәл итәсәкбеҙ тигәйне. Алға китеш бармы?\n- Импортты алмаштырыу программаһы эш башлау менән республикала етештерелгән тауар күләме арта төштө. Шул уҡ ваҡытта урындағы фермерҙарға продукцияны һатыу, ҡулланыусыға еткереү мәсьәләһе килеп тыуҙы. Был проблема менән ҡыҙыҡһынғанығыҙ бармы?\n- Бер-ике йылдан Рәсәйҙә йәшәүселәрҙең 80 проценты фәҡир хәлендә ҡаласаҡ. Был иҡтисадсы Владислав Жуковскийҙың фаразы. «БИЗНЕС онлайнға биргән интервьюһында ул бына нимә ти: “Бөгөнгө көрсөк граждандар һуғышынан һуң күҙәтелгән иң етди көрсөк. Ә әлеге иҡтисади курс “Титаник” һәләкәтен тиҙләтә генә.. Нефткә хаҡ артыуға һәм хәлдәрҙең элеккесә булыуына бөтөнләй өмөт юҡ”. Цитата тамам. Һеҙҙең фекерҙәр, Ғарифулла Хәбибулла улы.\n- Бөгөн Рәсәйҙә рәсми теркәлгән фәҡирҙәр һаны 20 миллион самаһы. 9 ай эсендә был һан 3 миллионға артҡан. Йән башына уртаса эш хаҡы 20 мең тип иҫәпләгәндә, әйтелгән һан тағы ла артып китә. Илебеҙҙә 72–75 миллион кеше ярлы, тип иҫәпләй иҡтисадсы Владислав Жуковский. Килешәһегеҙме?\n- Үҫеш юлында булған ил үҙ проблемалары тураһында асыҡтан-асыҡ һөйләй. Ә артта ҡалған дәүләт башҡа илдәрҙең мәсьәләләрен күрһәтеү менән шөғөлләнә. Был Рәсәйгә ҡағылмаймы?\n- 2016 йылда ниндәй иҡтисади күренештәр буласаҡ? Реаль инфляция күләме һәм ВВП йәғни эске тулайым продукт?\nХалыҡ-ара иҡтисад һәм хоҡуҡ институтының Башҡортостан филиалы етәксеһе, ауыл хужалығы фәндәре докторы, профессор, Рәсәй юристар берлеге ағзаһы Ғарифулла Хәбибулла улы Яппаров ошо һәм башҡа һорауҙарға яуап бирҙе. Әңгәмәне Зөһрә Арсаева алып барҙы.


Үрнәк » "Урал" гәзите\n30-08-2018, 15:35 / Үрнәк\nЯҡты эҙ ҡалдырып…\nКемдер был яҡты донъяла етеш йәшәүҙе, бәхетле булыуҙы, һәйбәт балалар үҫтереүҙе маҡсат итеп ҡуйһа, кемдер киләсәк быуындар яҙмышын ҡайғыртып, халыҡ хәстәре һәм ғәме менән йәшәүҙе үҙенең мөҡәддәс бурысы итеп һанай. Һәр кемдең үҙ юлы, үҙ яҙмышы. Әммә икенселәре күпкә бәхетлерәктер. Ундайҙарҙы халыҡ онотмай. Кешеләр онотҡанда ла тарих битенә инеп ҡала....\n14-09-2015, 10:32 / Үрнәк\nКүңел ятҡан эш\nҺәр кешенең дә тиерлек күңел һалып, яратып башҡарған бер шѳғѳлѳ була. Күп осраҡта донъя мәшәҡәте, эш, балалар тәрбиәләү арҡаһында кемдәрҙеңдер был шѳғѳлгә ҡулы етеңкерәмәй ҙә тора. Ә бына хаҡлы ялдағыларға йәш саҡта тормошҡа ашыра алмаған шѳғѳлдәренә ихласлап тотоноу мѳмкинселеге бар. Кемдер гѳрләтеп баҡса үҫтерә, икенсеһе сигеү сигә, бәйләм бәйләй. Шуныһы ҡыҙыҡ, һуңғы йылдарҙа ҡул эштәре менән булышҡан ир-аттар ҙа күбәйҙе. Берәүҙәр үҙ шѳғѳлѳнән килем алыу ѳсѳн тырышһа, икенселәре, күңеле матурлыҡҡа тартылғандан, тѳрлѳ ҡул эштәрен үҙ итә....\n9-09-2015, 09:49 / Үрнәк\nЯҡшы финанс - уңышлы иҡтисад нигеҙе\nБыл байрам Рәсәй Федерацияһы Президентының Финансист көнө тураһындағы Указына ярашлы, 2011 йылдан үткәрелә. Уның 8 сентябргә тура килеүе лә осраҡлы түгел. 1802 йылдың 8 сентябрендә император Александр I үҙенең манифесы менән Рәсәйҙә Финанстар министрлығы төҙөй. Финансты һаҡлау - дәүләттең йәшәү көсөн һаҡлау ул. Ә финанс туплау һәм уның менән идара итеү бөгөн финансистар ҡулында. Иҫтәлекле көн алдынан ҡаланың “ТеплоТрейд” яуаплылығы сикләнгән йәмғиәтенең коммерция директоры Рәил Сәғит улы ИШМѲХӘМӘТОВ менән әңгәмәләштек....\n12-07-2015, 11:10 / Үрнәк\nБал ҡортондай уңған ул\nБелорет почтамтында оҙаҡ йылдар үҙ эшен яратып башҡарған хеҙмәткәрҙәр бар. Шулар иҫәбенә Белорет почта бүлексәһендә оператор булып эшләгән Тәслимә Нотфулла ҡыҙы Ғайфуллинаны индерергә мѳмкин. Уның почтала эшләүенә быйыл 34 йыл тула. Тәслимә Нотфулла ҡыҙы Ҡаһарман ауылында күп балалы ғаиләлә үҫә....\n18-05-2015, 14:09 / Үрнәк\n«Уҡытыусы» һүҙе ябай ғына яңғыраһа ла, был исемде йѳрѳткән кеше иңенә ҙур һәм изге бурыс йѳкмәтелгән. Ул бала күңеленә юл таба, аң-белем бирә, юғары әхлаҡлылыҡ тәрбиәләй, кеше һәм шәхес итә. Уҡытыусы - тормош ҡуйған мѳһим һорауҙарға яуап тоторға ярҙам итеүсе остаз да. Һүҙем ошо яуаплы һѳнәр эйәһе, 36 йыл буйы уҡытыусы исемен лайыҡлы йѳрѳткән Инйәрҙең 2-се мәктәбенең тарих уҡытыусыһы, Башҡортостандың мәғариф алдынғыһы Зәкиә Сабит ҡыҙы ДИНИСЛАМОВА хаҡында булыр....


Башҡортостанда коронавирусҡа бәйле хәл\n13 Март 2020, 23:00\nРеспубликала сирлеләр бармы, ни өсөн дауаханаларҙа битлектәр юҡ һәм улар ярҙам итәме? Өфөлә коронавирусҡа бәйле хәлгә арналған ҙур матбуғат конференцияһы уҙҙы. Журналистарҙың һорауҙарына Башҡортостан Республикаһының Һаулыҡ һаҡлау министрлығы башлығы, Роспотребнадзор етәксеһе, Өфөнөң йоғошло сирҙәр дауаханаһының баш табибы, Гигиена һәм профилактика үҙәге вәкилдәре яуап бирҙе. Тулыһынса сайтта уҡығыҙ.\nБашҡортостанда коронавирусҡа бәйле хәл. Республикала сирлеләр бармы, ни өсөн дауаханаларҙа битлектәр юҡ һәм улар ярҙам итәме?\nӨфөлә коронавирусҡа бәйле хәлгә арналған ҙур матбуғат конференцияһы уҙҙы. Журналистарҙың һорауҙарына Башҡортостан Республикаһының Һаулыҡ һаҡлау министрлығы башлығы, Роспотребнадзор етәксеһе, Өфөнөң йоғошло сирҙәр дауаханаһының баш табибы, Гигиена һәм профилактика үҙәге вәкилдәре яуап бирҙе.\nБеҙ төп һарауҙарға яуаптарҙы бер урынға тупланыҡ. Ҡыҫҡаса:\n-Өфөлә/Башҡортостанда ошо ауырыуҙы йоҡтороусылар бармы?\nБөгөнгә (13 мартҡа) республикала бер осраҡ та теркәлмәгән! Әлеге ваҡытта сит илдәрҙән ҡайтҡан 311 кеше күҙәтеү аҫтында, 481 кеше иҫәптән төшөрөлгән (уларҙа вирус раҫланмаған). Өфө һәм республика дауаханаларында – 34 кеше.\n13 мартҡа тиклем киң мәғлүмәт сараларында яҙылған барлыҡ осраҡтар раҫланмаған.\n- Башҡортостанда ҡайҙа коронавирусҡа тикшереү үтергә мөмкин?\nӨфөлә бер лаборатория эшләй. Тикшереү 4-8 сәғәт дауам итә, уға табип ҡына йүнәлтмә бирергә мөмкин.\n-Ни өсөн дарыуханаларҙа битлектәр юҡ, ғөмүмән, улар ярҙам итәме һуң?\nГигиена һәм эпидемиология үҙәгенең баш табибы Анна Казак һүҙҙәренсә, битлектәр ярҙам итә, тик уларҙы дөрөҫ ҡулланырға - танауҙы, ауыҙҙы ябырға, сәғәт ярым үткәс, алмаштырырға кәрәк. Битлекте мамыҡ-марля бәйләмесенән дә яһап алырға мөмкин. Уны өс сәғәткә тиклем кейеп йөрөргә, һуңынан йыуып, йәнә кейергә ярай.\nХәҙер битлектәргә ҡытлыҡҡа килгәндә. Беҙ 9 дарыуханаға инеп сыҡтыҡ, уларҙың береһендә лә битлектәр юҡ. Һаулыҡ һаҡлау министры Максим Забелин әйтеүенсә, дәүләт дарыуханаларында 1 миллион дана битлек запасы булған, ләкин улар тиҙ генә һатылып бөткән. Ә киләһе аҙнала «Башфармация» дарыуханаларына 20 мең дана килтерелә, һәм бер аҙнанан тағы шундай уҡ партия.\nБөтә донъя һаулыҡ һаҡлау ойошмаһы табиптарға һәм сир йоҡторғандарға ғына битлек кейергә кәңәш бирә (вирус таралмаһын өсөн).\n-Әгәр коронавирус теркәлгән илдән ҡайтҡанһығыҙ икән, нимә эшләргә?\nӨйгә участка табибын йәки ашығыс ярҙам саҡыртырға, ҡасан, ҡайҙан ҡайтыуығыҙҙы хәбәр итергә һәм 14 көн өйҙә ултырырға. Фатирҙа һеҙҙең менән бергә бер нисә кеше йәшәһә, һеҙгә айырым һауыт-һаба, түшәк кәрәк-ярағы, таҫтамал тоторға кәрәк.\nҺеҙгә айырым бүлмә булмаһа, республика һеҙгә урын бирә. Нижегородка биҫтәһендә, мәҫәлән, «Родник здоровья» профилакторийында обсерватор булдырылған. Әлеге ваҡытта ул файҙаланылмай.\n-Коронавирустан вакцина бармы?\nЮҡ. Бының менән юғары кимәлдә шөғөлләнәләр, ләкин ваҡыт кәрәк.\n-Был хәлдең ҡасан тамамланырына фараз бармы?\nАныҡ фараздар юҡ.\n-Минең һорауым бар\n13 марттан Башҡортостанда коронавирус буйынса ҡыҙыу бәйләнеш эшләй башланы. Телефон: +7 (347) 286 58 27\nЙәки Роспотребнадзор сайты: http://bit.ly/procovid19. Унда сир билдәләре һәм иҫкәртеү саралары яҙылған.


ҺӘР ЭШКӘ МАҺИР\n25 Октябрь 2019, 21:47\nГөлфиә Мәһәҙи ҡыҙы Теләүсина оҙаҡ йылдар ашнаҡсы булып эшләй. Әммә дәрте ташып торған ҡатындың күңеле гел генә икенсе өлкәгә тарта. Шуға күрә ул, һөнәрен алыштырып, Бөрйән-Йылға ауылы китапханаһында эшләй башлай. Әлеге көндә ул икенсе йыл тыуған ауылы Ишбирҙелә китапханасы. Ошо ҡыҫҡа ғына ваҡыт арауығында ауылды мәҙәни һәм әҙәби яҡтан үҫтереү өсөн ярайһы уҡ эш башҡарып өлгөргән. Ауылдаштары уны гел маҡтап ҡына телгә ала.\nГөлфиә Мәһәҙи ҡыҙы һәр бер сараны ҙур теләк менән ойоштора. Ул—оҫта алып барыусы ла, йырға ла маһир.\nКитапханасы менән ауылда республикабыҙҙың 100 йыллығына арналған саралар тураһында һөйләштек.\n—Ауылдаштарым бик әүҙем һәм дәртле. Йәштәр ҙә, мәктәп уҡыусылары ла ихласлыҡ күрһәтә, һәр бер башланғысты дәртләнеп күтәреп ала. “Сәскә ат, Башҡортостан!” әҙәби музыкаль кисәһендә лә оло теләк менән ҡатнаштылар. Республикабыҙҙың тыуған көнөнә арналған һүрәттәр һәм шиғырҙар бәйгеһе лә үткәрҙек. “100 йыллыҡҡа—100 изге эш” акцияһына ҡушылып, бөтә ауыл менән тирә-яҡты таҙартып сыҡтыҡ. Бынан тыш ҡатын-ҡыҙҙарыбыҙ мәсетте йыуып, таҙалап сыҡты,—ти Гөлфиә Мәһәҙи ҡыҙы.\nДәртле ишбирҙеләр Мостай Кәримдең тыуыуына 100 йыл тулыу айҡанлы ла төрлө саралар үткәрә. Гөлфиә Мәһәҙи ҡыҙы уҡыусылар өсөн уның ижадына арналған “Мөғжизәләр яланы” уйынын ойошторған. Балаларҙың “Беҙҙең өйҙөң йәме” әҫәренән өҙөк сәхнәләштереүе ауылдаштарҙың күңеленә хуш килгән.\n—“Мостай иленә сәйәхәт” әҙәби-музыкаль кисәһе лә юғары рух күтәренкелегендә үтте. Кес кенә балалар ҙа, өлкәндәр ҙә шиғри бәйгеләрҙә бик теләп ҡатнашты. Ғөмүмән, беҙҙә халыҡ инәлтергә бер ҙә яратмай,—тип ауылдаштарын йылы һүҙҙәр менән телгә ала китапханасы.\nЫсынлап та, ишбирҙеләрҙең дәртлелегенә, берҙәмлегенә һоҡланырға ғына ҡала. Артабан да шундай уҡ ныҡлы рухлы илебеҙҙең лайыҡлы улдары һәм ҡыҙҙары булып ҡалыуҙарын теләп ҡалабыҙ.


Ҡыҙы менән бушлай онлайн видео чат - ВИДЕО Ч. Онлайн танышыу!\nМогилев өлкәһендәге Түләүһеҙ\nНормаль тымыҡ тәбиғәт\nТравма түгел, эсеп түгел, спорт Оҫталығы ултырырға яратмайҠатын-ҡыҙ бәхете теләйем, һинең Өсөн мин тормош эҙләп табырға була. Бик тарһынып, әгәр мин таба Теләп, үҙе яҙа.\nМин эҙләгән тыш, беҙ кем Менән ғаилә төҙөп, унда беҙ Бер-береңде аңлау һәм бер-Береһен яратып бүлмә буласаҡ.\nСәйәхәт ярата, грибоводство йөрөп, йылғаға Һыу инергә, үҙ эшен ярата. ир-аттар менән Могилев өлкәһендә. Бында бөтә башҡа ир-аттар Менән һәм һеҙҙең төбәктә теркәлгә...\nрулетка ч яңы быуын\nБеҙ илдә һәм донъяла аралашыу 170 кеше берләштерергә ярҙам итә, Йорттан сыға алмайБеҙҙең файҙаланыусылар, дөрестен һәм дә Ижади кеше. Улар йырлап, музыка ҡоралдарында уйнап Сығыш яһағандарҙың тере һәм ойошторолдо.\nҺин дә,-тип маҡтап\nТрансляция һайлау һәм алға, яңы Тәьҫораттар менән таныштырҙы. Беҙ һеҙҙең менән танышырға була Музыканттар, актерҙар, хатта фуршет уйынсылары Һәм бер-береһенә терәлеп. Һеҙ уларҙың һәр береһен аптыратырға Әҙер: ...\nДжодпур осрашыу Өсөн етди Мөнәсәбәт\nИр-ат менән осрашҡанда, интернет Аша джодхпур ҡыҙҙар кеүек, беҙҙең Тормош күптән индустрия һәм башҡа Хеҙмәттәр инәҺеҙ тарихы күп ишетергә мөмкин, Сөнки интернет аша индереү туғандаш Йәндәрҙе табып ярҙам итә, һәм Киләсәктә ныҡлы ғаилә булдырыу, әммә Тенденция һәм башҡалар булды. Статистика буйынса, 2015 йыл етә Һаны 58 айырылышыу, никахты ҡасан Йылда ла дауам итәсәк. Иң мөһим ролде уйнай, ул Уйнаған совместимость партнерҙары менән тәьмин итеү. Һеҙ был сайта...\nТүләүһеҙ Иғландар: Осрашыу, Ир-ат Эзләй ир-Атты\nТөрлө маҡсаты булырға мөмкин\nНи өсөн кешегә икенсе кешеләр Ала эзләргәМәҫәлән, эҙләү уртаҡ ҡыҙыҡһыныуҙары булған Дуҫтарығыҙ менән уның менән бергә Булып китте һунар, балыҡ тотоу Йәки футбол матчы ҡарап. Шуға ҡарамаҫтан, үҙ күңелен үҙе Һәм эҙләү кешеһенә туғандаш булыуы мөмкин. Бер нәмә лә юҡ түгел: Ярҙамы менән иң яҡшы йәш Кеше беҙгә кәңәштәр табырға мөмкин. Бында төрлө ир-аттар береһе Булған ҡала тураһында хәбәрҙәр сексуальный предпочтение. Йәки һеҙ хатта уның темаһына Ярашл...\nИр-ат менән осрашҡанда, интернет Аша ҡыҙҙар Трабзон, индустрияһы хеҙмәте Һәм башҡа күптәр кеүек, күптән Инде ул беҙҙең тормошҺеҙ тарихы күп ишетергә мөмкин, Туғандаш йән индергән кеүек, интернет Аша табырға ярҙам итә, һәм Киләсәктә ныҡлы ғаилә булдырыу, әммә Тенденция һәм башҡалар булды. Статистика буйынса, 2015 йыл етә Һаны 58 айырылышыу, никахты ҡасан Йылда ла дауам итәсәк. Иң мөһим ролде уйнай, ул Уйнаған совместимость партнерҙары менән тәьмин итеү. Туғ...\nБыл берләшмәләр һәм аңла...\nПарижда матур у...\nБәйләнеште яйға һала башланы һәм бер-береһен белергә, һынап ҡарау өсөн секс йәки секс виртуаль ҡыҙ йәки малай табаИнтим фото реаль һәм реаль алмашыу осрашты. Аралаша башланыҡ. Теркәлеп тора раҫлап, анкета әүҙемләшеүен була. Тиҙ һәм еңел, ябай һәм еңел. Номер ла, раҫлауҙары ла, үҙгәртә лә. Хәҙер үк эҙләй башлай, ҡыҙ йәки малай. Ч бушлай. Уңайлы онлайн-бөтә коммуникациялар алмаштырылған туранан-тура белдерҙе һәм фотолар. Фотоһүрәттәр, ҡыҙыҡлы рәүештә күҙҙәрен йәшереп. Модераторы - юҡ...\nСайтында танышырға АҠШ белемле Кеше\nИр-егет менән етди мөнәсәбәттәр Аҡш һәм ғаилә өсөн йыйыныуы Сайтында танышырға мөмкинКүп кенә ир-егет сайты - Атай-яңғыҙ, һәм ҡаршы булһа Ла, минең менән осрашыу өсөн - Әсәй-одиночка. Аҡш уны файҙаланыусы өсөн тәғәйенләнгән Бөтә русскоговорящий, беҙ ҡушыла. Бөтә ир-аттың һеҙҙең районда Аласыз табырға, уның исеме менән Ссылкаға баҫып, эҙләп киңәйтелгән анкетаны Йә күсте. Ир-егет менән етди мөнәсәбәттәр Аҡш һәм ғаилә өсөн йыйыныуы Сайтында танышырға мөмкин. Ир-аттың күбеһе сайты - атай-Я...\nОсраҡлы чат: Бушлай кушымталар өсөн осраҡлы видеочатый\nОсраҡлы кешеләр менән аралашыуҙы еңеләйтә ч бөтә донъяға танышБушлай ҡарай веб-камералар ч осраҡлы булмай, бушлай видеочинать төп функцияһында ҡулланырға мөмкин. Странный случай һәм видеокамералар менән өҫтәмә тәьмин ч етеҙҙәр араһында беҙҙең камера видеочинать. Селтәр мең кеше һәр ваҡыт булһа, һеҙ элемтәгә керә һәм сысҡан һәм бер таныш кешеләр менән аралашыу щелчок мгновенное. Осраҡлы сатнай башланы өсөн, ирек веб-камералар һәм башыңды баҫып, таныш кеше менән бәйле булғаны өсөн һәм һе...\nМюнхенда осрашыу - ябай бер нәмә лә юҡ. Хәҙерге тормоштоң айырылғыһыҙ бер өлөшө булып интернет ҡулланылаБыл-беҙҙең ғүмерҙең бер өлөшө булды. Шул кешене табырға ярҙам итә ала, улар менән бергә йәшәй һәм уны онотмағандар гаджеттар заманы барлыҡ теләгән һәр бер мгновение.\nСайтында танышырға була. Был осрашыуға бик ныҡ йөҙ кеше тормошондағы урынын нығытыу.\nБыл иһә уларҙы берләштергән һәм күңел етерлек дауам итә. Шул һорау, ресурстарҙы нисек һайланы, һеҙҙең өсөн, һеҙ унда ...\nБеҙҙең сайты секс-ч бөтә донъя буйынса интернет файҙаланыусы өсөн тәғәйенләнгәнЮҡ мәсьәләләр уртаҡ тел (инглиз телле илдәр һәм бөйөк британияның берләштерелгән сикләнгән штатында ғына түгел, ә сит илдә). Һис шикһеҙ, сайты секс-үҙеңде тотоу ҡағиҙәләренә һәм нормаларына эйә ч - хаотичный түгел, коммуникабельный һәм упорядоченный, был вседозволенность ҡайһы бер сикләүҙәр бар. Битәрләй, грубость, бесстыдство урын түгел, ә шатлыҡ, көлөү, шаяртыу, мәрәкә тарихы һәм бәхетһеҙ осраҡта, тәжрибәһ...\n"Тере чаты осрашыуы"- быларҙы эҙләп хеҙмәте аралашыу, кешеләр менән аралашыу формаль булмаған шарттарҙа улар тиҙ һәм еңел булмаусылар һәм шәхси мөмкинлек бирә. Теги файҙаланыусы һәр финляндияға үҙе йыйылмаһы һәр ҡулланыусы маркировкаһы күрһәтергә тейеш, тип һанай ул уны яҡшыраҡ. хөрмәт мәғлүмәтле һәм ҡыҙыҡлы, тип билдәләне ул, һеҙгә, һеҙҙең менән һөйләшергә теләй кешеләргә ҡарағанда күберәк. Теги кеше табып булмай менән ҡыҙыҡлы һәм ярҙам кәрәк. башҡа ярлыҡа, уларға һеҙ тәҡдим итә алм...\nМенән таныштырыу өсөн немец германияла ир-аттар өсөн етди ир-егет менән таныштырҙы, сит ил кешеләре менән никах мөнәсәбәттәре советы\nНиках агентлығы күрһәтә\nГерманияла вафат булыуы тураһында һөйләгәндә, бындай һүҙҙәре килгән кеүек ныҡлығы, тотороҡлолоғо һәм сифатыШул уҡ ваҡытта илдә етештерелгән продукцияның сифаты ғына түгел, был ғына ҡағылмай, был, иң беренсе нәүбәттә, үҙеңдең йәшәү сифатын, уларҙың кимәле юғары урынлашҡан. Ғәжәйеп нәмә, тип, ҡатын-ҡыҙҙар өсөн, ул сит ил менән ҡыҙыҡһынып танышты, Германия сит илдә иң ҡыҙыҡлы береһе. Бындай никах менән таныштырыу өсөн мөмкин булған варианттарҙың мөрәжәғәт...\nӘрмәнстанда хеҙмәтен Бушлай ир-Егет менән\nҺәм булыуы мөмкин\nӘйтерһең, мин һөйләйем, тип уйлайым минМин дә беләм. Бөгөн минең өсөн иң мөһиме, Булдыра өсөн ғаилә - ул яңы Түгел, ә ҡағиҙә. бар эштәргә баш булдығыҙ, улар Һине түгел, аллаға шөкөр, барыһы Ла бик яҡшы булды улар. Әгәр кемдер ғаиләһенә булдырырға, ысынлап Та ла телисез икән, мин Һеҙгә карапет петросян таба. Мин тормош юлдашы табырға теләй. Мин уларға ышанырға мөмкин. Мин уларҙың үҙ-ара хөрмәт булһа.\nМин ике ул, ике рәсәйҙә йәшәй\nМин үҙ-ара ...\nСайтта теркәлгән ҡулланыусылар һаны бер Нисә миллион тәшкил итәЫсын кеше, улар араһында ғына, Йәшәп Сонье, шулай уҡ сит Илдәрҙең һәм рәсәйҙең башҡа ҡалаларынан, Яңы кешеләр менән танышырға теләйем Ысын күңелдән. Бер нисә критерий буйынса партнерҙар Эҙләү системаһы практик кеүек: тышҡы Мәғлүмәт, характер һыҙаттарын, сығышын профессиональ, Белем кимәле, ҡыҙыҡһынып, мауығып һ.\nтабылған һәм һеҙгә мотлаҡ ярҙам Компаньондарым менән уны һәйбәт, дуҫ, Парт...\nКейәүгә сыҡҡанда Иренең\nСекс ниндәй хеҙмәте\nБеҙ һеҙгә һәр ваҡыт шатбыҙ Һәм ҡытай мәҙәниәтен аңларға ярҙам Итә, ҡыҙҙар, кейәүгә сығырға теләйем ҡытайҙарБеҙҙең хеҙмәткәрҙәре яуап бирергә әҙер мәсьәлә. Хәҙер ҡытай ҡытайҙарҙың уңышҡа менән Йәрәшеп, утыҙ егет, туғандаш йәндәрҙе Табып карьера төҙөү өсөн улар Ғына өлгөрә. Ул рус ҡатын-ҡыҙ өсөн - Уңыш билдәһе. Ҡытай никах агентлығы киң мәғлүмәт Базаһы менән эшләр өсөн белеме Юҡ, улар рәсәй һәм ҡатын-Ҡыҙ, шуға күрә ул бындай Компанияларҙа ҡулланыла, беҙ кеүе...\nМенән таныша Фотофотофон нагпур Ҡалаһында теркәлгән Бушлай булған\nNë takimet Në Saint-Denis për Një marrëdhënie Serioze\nальтернатива видеочить башҡа танышыу сайттарына теркәлдем чатта яҙып рулетка таныш булмаған фото чатта теркәлергә булмаған рулетка ҡотосорғос танышыу өсөн секс танышырға мөмкин. онлайн аралашты. альтернатива ч рулетка


Туғандарын мәңгелек ҡайғыға һалып...\n25 Ноябрь , 16:30\nТырыш, уңған ҡыҙ киләсәктә уҡытыусы булып, балалар менән эшләргә хыялланған.\nАвария тураһындағы хәбәрҙе бер кем дә тыныс ҡабул итә алмайҙыр, сөнки уның артында селпәрәмә килгән яҙмыштар, кеше ғүмерҙәре тора. Бөгөн автомобиле булмаған кеше һирәк осрай, бер ғаиләлә әллә нисә машинаһы булғандар арта бара. Йәштәр ҙә, 18 йәше тулыу менән танытма алып, рулгә ултыра. Әлбиттә, халыҡтың ошолай етеш йәшәүе, уңайлыҡтарға эйә булыуы ҡыуаныслы, әммә автомобилдәрҙең хәүеф сығанағы булыуы хаҡында ла оноторға ярамай. Ноябрҙә лә булған үлемесле юл ваҡиғалары ошо хаҡта һөйләй.\nМәҫәлән, ноябрҙә теркәлгән аварияларҙың береһендә 19 йәшлек ҡыҙҙың ғүмере өҙөлә, тағы ла алты кеше дауаханаға оҙатыла. Республика ЮХХДИ идаралығы мәғлүмәттәре буйынса, Дүртөйлө районында булған был ваҡиғала ҡыҙ идара иткән “Лада Гранта” автомобиле ҡаршы юл һыҙатына сыға һәм “Хендай Крета” автомобиленә барып һуғыла. Бәрелеш шул тиклем көслө була – ике машина ла юл ситенә оса.\n“Лада Гранта” рулендәге ҡыҙ шунда уҡ һәләк була, ә уның 19 йәшлек пассажирын иҫен юғалтҡан хәлдә дауаханаға алып китәләр. Сит ил машинаһы рулендә 40 йәшлек ир булған, уның дүрт пассажирына ла, шул иҫәптән 16 һәм 10 йәшлек ҡыҙҙарға, медицина ярҙамы талап ителгән.\nКиң мәғлүмәт саралында хәбәр итеүҙәренсә, юл һәләкәтендә вафат булған ҡыҙ сығышы менән Шаран районынан, Башҡорт дәүләт университетының Бөрө филиалында педагогика факультетында уҡыған. Фажиғәгә тарыған көндө ул иптәш ҡыҙы менән Бөрөгә уҡыу практикаһына китеп барған. Фараз буйынса, ҡыҙ идара иткән автомобиль тайып китеп, ҡаршы һыҙатҡа сыҡҡан.\nҠыҙҙың әхирәте һөйләүенсә, һәләк булыусының водитель стажы 10 ай ғына булған, ул юлда һаҡсыл йөрөгән. Ҡыҙға машинаны атаһы бүләк иткән, шуға ла ул “тимер аты” менән ғорурланып, уны һаҡлап ҡына йөрөткән. Дуҫтары һәм таныштары ҡыҙ хаҡында тик йылы хәтирәләр менән уртаҡлашып, “әүҙем һәм тормошто яратҡан кеше ине” тип яҙа. Тырыш, уңған ҡыҙ киләсәктә уҡытыусы булырға, балалар менән эшләргә хыялланған. Әммә авария уның яҡты хыялдарын селпәрәмә килтерә, ата-әсәһен һәм һеңлеһен мәңгелек ҡайғыға һала...\nЭйе, ҡыҙғанысҡа ҡаршы, юлдарҙа ата-әсәһенең өмөтө, кемдеңдер ғәзиз кешеһенең ғүмеркәйҙәре ҡыйыла. Тәжрибәһе булмайынса, оло юлға сыҡҡан водителдәр үҙҙәренең генә түгел, шулай уҡ башҡаларҙың да ғүмерен хәүеф аҫтына ҡуя. Мәҫәлән, быйыл ун айҙа стажы ике йылдан кәм булған водителдәр ҡатнашлығында 136 һәләкәт теркәлгән, уларҙа 20 кешенең ғүмере өҙөлгән, 192 кеше йәрәхәттәр алған. Был һандар автомобилдең уйынсыҡ булмауын тағы ла берҙе дәлилләй.\nЮлдарығыҙ имен булһын, бер-берегеҙҙе һаҡлағыҙ, ғүмер бер генә бирелә.\nФото: Башҡортостандың ЮХХДИ идаралығынан.


Бөйөк Еңеүҙең 70 йыллығына әҙерлек мәсьәләләре Рөстәм Хәмитов рәйеслегендә үткән ойоштороу комитеты ултырышында тикшерелде\nУнда һүҙ, ветерандаға ярҙам һәм хөрмәт күрһәтеү, атап әйткәндә, фронтовиктарҙы һәм тыл хеҙмәтсәндәрен торлаҡ менән тәьмин итеү тураһында барҙы. Республика башлығы билдәләүенсә, ҡайһы бер осраҡта бүленгән фатирҙарҙа бөтөнләй икенсе кешеләр йәшәй. Ошондай күренештәргә юл ҡуймаҫ өсөн Рөстәм Хәмитов контролде көсәйтеүҙе талап итте. Өй туйлау өсөн быйыл федераль бюджеттан оло быуын вәкилдәренә 1,5 миллиард һум аҡса йүнәлтеләсәк. Бүленгән суммаға тағы ла 1 мең 173 ветерандың торлаҡ шарттары яҡшыртыласаҡ.\nБынан тыш, ветерандар сифатлы медицина ярҙамына мохтаж. Улар өсөн поликликаларҙа сиратһыҙ хеҙмәтләндереү, ә дауаханаларҙа айырым палаталар ойошторолған. Әммә дауалау учреждениеларына зарланып кешеләрҙән дәғүә хаттары күп килә, тине Рөстәм Хәмитов. Хатта, медицина үҙәктәрендә оло йәшкә һылтанып ветеранды дауаханаға һалыуҙан баш тартҡан осраҡтар ҙа булған. Бындай мөнәсәбәттәргә юл ҡуйылырға тейеш түгел, медицина хеҙмәте айырым контролгә алынған, ти республика башлығы.


Башҡорт авторҙары китаптары — Әзербайжан китапханаларында!\n4 Октябрь 2019, 14:51\nӘзербайжандың баш ҡалаһы Бакула "Китапханалар — мәғлүмәти үҙәктәр кеүек" Халыҡ-ара ғилми-ғәмәли конференция үтте.\nӘзербайжандың баш ҡалаһы Бакула "Китапханалар — мәғлүмәти үҙәктәр кеүек" Халыҡ-ара ғилми-ғәмәли конференция үтте. Сарала Башҡортостандың Яҙыусылар союзы рәйесе Зәки Әлибаев менән Әхмәтзәки Вәлиди исемендәге Милли китапханаһының директор урынбаҫары Люциә Ильясова ҡатнашты.\nКонференция сиктәрендә Әзербайжандың Милли китапханаһында халыҡ-ара хеҙмәттәшлек Залы асылды. Зәйнәб Биишева исемендәге «Китап» башҡорт нәшриәте баҫтырған «Урал батыр», «Башҡортостан моңдары» китаптары, Мостай Кәримдең дүрт китабы, прозаик Флүр Ғәлимовтың өс китабы, Рәсүл Сәғитовтың ике китабы, Тамара Юлдашеваның шиғырҙар йыйынтығы, Мөнир Ҡунафиндың прозалар йыйынтығы, Ринат Камалдың яңы романы китапхананың фондына бүләк ителде


Башҡортостанда грипп менән ауырыуҙың тәүге осраҡтары теркәлде | ГТРК «Башкортостан» — Новости Уфы и РБ\n18 января 2019 — 17:38 ГТРК «Башкортостан»\nРеспубликала вируслы инфекция йоҡтороусыларҙың артыуы ла күҙәтелә. Бөгөн был турала Рәсәй ҡулланыусылар хоҡуҡтарын күҙәтеү хеҙмәтенең төбәктәге идаралығынан хәбәр иттеләр.Республикала әле 13 мең кеше киҫкен респиратор вирус инфекцияһы менән сирләй, уларҙың 60 проценты – балалар.\nТабиптар үҙаллы дауаланырға кәңәш итмәй. Ауырыуҙың билдәләләре күренеү һәм температура күтәрелеү менән табипҡа мөрәжәғәт итергә кәрәк. Күләмле вакцинация үткәреү һөҙөмтәһендә Башҡортостанда ауырыу кимәле, башҡа төбәктәргә ҡарағанда, түбәнерәк. 2 миллион самаһы кеше вирусҡа ҡаршы прививка яһатҡан.


9 Август 2019, 12:30\nШуныһы һөйөнөслө: күп кенә дәреслек-әсбаптар үҙебеҙҙә нәшер ителә. Әйткәндәй, дәреслек яҙыу энә менән ҡойо ҡаҙыу кеүек. Уны төҙөгәндә, ҡалыплашҡан ҡағиҙәләр менән бер рәттән, хәҙерге заман талаптарын ҡулланырға, яңы стандарттарҙы иҫәпкә алырға кәрәк. \n“Белемленең биле ныҡ”, ти халыҡ мәҡәле. Республикабыҙҙа ғилемле, һәр яҡлап үҫешкән, сәләмәт быуын тәрбиәләүгә етди иғтибар бүленә.\nШуныһы һөйөнөслө: күп кенә дәреслек-әсбаптар үҙебеҙҙә нәшер ителә. Әйткәндәй, дәреслек яҙыу энә менән ҡойо ҡаҙыу кеүек. Уны төҙөгәндә, ҡалыплашҡан ҡағиҙәләр менән бер рәттән, хәҙерге заман талаптарын ҡулланырға, яңы стандарттарҙы иҫәпкә алырға кәрәк.\nОшондай уҡ бурыстар башҡорт теле буйынса әсбаптарҙы төҙөүселәргә лә ҡуйыла. Ә был мәктәп уҡыусыларының башҡорт телен аңлап, дөрөҫ һөйләргә өйрәнеүе өсөн кәрәк.\nТуған тел буйынса дәреслектәр ҡайҙа баҫыла?\nЗәйнәб Биишева исемендәге Башҡортостан “Китап” нәшриәтендә нәфис һәм башҡа әҙәбиәт кенә түгел, дәреслектәр, уҡыу-уҡытыу ҡулланмалары ла сығарыла.\nБында республикалағы, Рәсәйҙең башҡорттар тығыҙ йәшәгән башҡа төбәктәрендәге дөйөм белем биреү ойошмалары өсөн Башҡортостан Мәғариф министрлығы раҫлаған һәм федераль исемлеккә индерелгән дәреслектәр, уҡыу-уҡытыу ҡулланмалары нәшер ителә.\nӘйткәндәй, башҡорт теле һәм әҙәбиәте буйынса дәреслектәр Федераль исемлеккә индерелде. Был хаҡта Рәсәй мәғариф министры Ольга Васильеваның ҡарары бар. Өҫтәүенә хәҙер башҡорт әсбаптарын уҡып ҡына түгел, тыңлап та була. Улар Зәйнәб Биишева исемендәге Башҡортостан “Китап” нәшриәтенең интернеттағы рәсми сайтына индерелгән. Дәреслектәрҙең электрон варианты булыуы – заман талабы. Был – федераль стандарт.\nСит төбәктәрҙә хәлдәр нисек?\nРеспубликабыҙҙан ситтә, Һамар, Һарытау, Ҡурған, Силәбе, Ырымбур, Свердловск өлкәләрендә, Пермь крайында, Татарстанда һәм башҡа төбәктәрҙә әллә күпме милләттәшебеҙ йәшәй. Уларҙа дәреслектәр менән тәьмин ителеүгә бәйле хәлдәр нисек?\n“Ҡасандыр башҡорт теле гөрләп уҡытылған саҡта дәреслек-әсбаптар ҙа беҙгә күпләп килтерелә ине”, – ти күп милләттәштәребеҙ. Мәҫәлән, Ырымбур өлкәһен алайыҡ. Тотош ил буйлап бәләкәй мәктәптәрҙе яба башлағастар, был шаңдау Ырымбур яҡтарындағы белем усаҡтарын да урап үтмәгән. “Элек өлкәнең 45 мәктәбендә башҡорт теленән белем бирәләр ине. Белем усаҡтарында туған телебеҙҙе аҙ уҡыталар”, – тип зарландыҡ. Илдә барған үҙгәрештәрҙән һуң хәҙер шундай хәлгә ҡалдыҡ, хатта, мәҫәлән, Төйлөгән районында Аллабирҙе урта мәктәбендә генә башҡорт теле предмет булараҡ уҡытыла. Ҡотломбәт урта мәктәбен япҡастар, балалар Соколовка урта мәктәбенә уҡырға йөрөргә мәжбүр. Шулай итеп, дәрестәр һаны кәмегәс, дәреслектәр ҙә йүнләп юҡ”, – ти Ырымбур өлкәһе башҡорттары ҡоролтайының башҡарма комитеты ағзаһы Фәймә Аҡдәүләтова.\nБашҡортостандың 100 йыллығы айҡанлы, республика менән дуҫлыҡ бәйләнештәре яңынан ныҡлап тергеҙелә башлаған. “Һуңғы ваҡытта Ырымбур менән Башҡортостан ҡоролтайҙары араһындағы хеҙмәттәшлек һүнгәйне. Быйыл алты тапҡыр Өфөгә барҙыҡ. Шөкөр, аралар тағы нығыныр. Элек мәктәптәр араһында булған бәйләнештәрҙе лә яңыртырға ине. Ҡасандыр беҙҙең Александровка районы – Башҡортостандың Мәләүез, Ырымбурҙың Новосергиевка районы Ғафури районы менән тығыҙ бәйләнештә ине”, – ти Фәймә Рәшит ҡыҙы.\nӨс йүнәлештә нәшер ителә\nӘ бына ҡәрҙәштәребеҙ йәшәгән төбәктәргә туған тел буйынса дәреслектәр нисек таратыла һуң? Улар Башҡортостан Мәғариф министрлығына алдан заказдар бирә һәм Зәйнәб Биишева исемендәге “Китап” нәшриәте баҫтырып сығара икән.\nНәшриәттең дәреслектәр һәм уҡыу ҡулланмалары мөхәрриәте мөдире Гөлсәсәк Раянованың әйтеүенсә, башҡорт теле дәреслектәре өс йүнәлештә баҫыла. Беренсеһе – уҡытыу туған (башҡорт) телендә алып барылған дөйөм белем биреү ойошмаларының I класы өсөн дәреслек. Икенсеһе – уҡытыу рус телендә алып барылған дөйөм белем биреү ойошмаларының I класы өсөн дәреслек. Өсөнсө йүнәлеш – уҡытыу рус телендә алып барылған дөйөм белем биреү ойошмаларының I класы (башҡорт телен дәүләт теле булараҡ өйрәнеүселәр) өсөн дәреслек.\nБелем көнөнә тиклем бер ай тирәһе ваҡыт ҡалды. Ошо матур көнгә ҡарата яҡшы яңылыҡтар бар.\nЯңы уҡыу йылынан төбәктәрҙә йәшәгән башҡорт балалары өр-яңы уҡыу әсбаптары менән тәьмин ителәсәк. Улар нәшер ителгән һәм тиҙҙән республика уҡытыусыларының август кәңәшмәһендә таратып биреләсәк. Тимәк, йәш быуын вәкилдәренә лә туған телде өйрәнеү офоҡтары асыласаҡ.


Республиканың мәктәпкәсә учреждениеларында кадрҙарға ҡытлыҡ күҙәтелә - Bash.News\nРеспубликаның мәктәпкәсә учреждениеларында кадрҙарға ҡытлыҡ күҙәтелә https://bash.news/news/102901_respublikany_mktpks_uchrezhdenielarynda_kadrara_ytly_ktel\nТәүге ярты йыллыҡта Башҡортостанда инвестициялар күләме 13,6 процентҡа артып, 106 миллиард һум тәшкил итә. Оператив кәңәшмәлә Радий Хәбиров быға тиклем бындай үҫеш күҙәтелмәүен билдәләне. Иҡтисади социаль яҡтан ыңғай үҙгәрештәр: яңы эш урындарының артыуы көтөлә, ҡаҙна ла тулыланасаҡ.\nЭшлекле осрашыуҙа мәғариф өлкәһенә бәйле мәсьәләләр ҙә күтәрелде. Планға ярашлы, 2019 йылда республикала 19 балалар баҡсаһы сафҡа индерелергә тейеш була, федераль кимәлдә өҫтәмә финанстар килеүе – йыл аҙағына тиклем төҙөлөш барған тағы ике объектты файҙаланыуға тапшырыу мөмкинлеген бирәсәк. Шул уҡ ваҡытта республиканың мәктәпкәсә учреждениеларында кадрҙарға ҡытлыҡ күҙәтелә. 250 тәрбиәсе талап ителә.\nИхтыяжды ҡаплау маҡсатында ведомство урта махсус һәм юғары уҡыу йорттары менән тығыҙ хеҙмәттәшлек алып бара. Бынан тыш, төбәктә сентябргә 9 яңы белем усағы асыла. Әлегә республикала «Мәғариф» милли проектын тормошҡа ашырыу буйынса һөҙөмтәле эш бара. Спорт ҡоролмалары реконструкциялана, «Йылы бәҙрәф»тәр булдырыла. Сентябрҙә 133 ауыл мәктәбендә «Үҫеш нөктәләре» барлыҡҡа киләсәк. Уға ярашлы, тәғәйен йүнәлештәр буйынса кабинеттарҙы заманса ҡорамалдар менән тәьмин итеү ҡаралған.\nАйбулат Хажин, Башҡортостандың Мәғариф министры вазифаһын башҡарыусы: “Милли проектҡа ярашлы, яңы уҡыу йылына мәктәптәрҙә йәшәү хәүефһеҙлеге нигеҙҙәре һәм технология кабинеттары яңырыу кисерә. Һанлы ҡорамалдарҙың федераль үҙәктән килеүенә бәйле бер аҙ тотҡарлыҡтар барлыҡҡа килде. Шуға улар информатика кабинеттары сентябрь аҙағына тиклем йыһазландырыласаҡ”.\nОператив кәңәшмәлә «Демография» милли проектын тормошҡа ашырыу мәсьәләһе лә ҡаралды. Бөгөн республикала беренсе, өсөнсө һәм унан һуңғы балалар өсөн ғаиләләргә айлыҡ пособиелар түләнә. Уҙған ете айҙа матди ярҙам ун меңгә яҡын ғаиләгә күрһәтелгән. Башҡортостандың Ғаилә, хеҙмәт һәм халыҡты социаль яҡлау министрлығынан хәбәр итеүҙәренсә, йыл башынан 1099 ЭКО процедураһы үткәрелгән.\nМилли проект сиктәрендә дәүләт иғтибары үҙәгенән өлкән быуын вәкилдәре лә ситтә ҡалмай. Йыл аҙағына тиклем пневмококк инфекцияһына ҡаршы вакциналар һәм мохтаж булған оло быуын вәкилдәрен хеҙмәтләндереү өсөн микроавтобустар һатып алыу планлаштырыла. Пенсия алды йәшендәге мең ярым кеше яңы һөнәрҙәр буйынса уҡытыласаҡ.\n19:20, 23 авг\nӨфө мәктәптәрендә быйыл 122 меңдән ашыу уҡыусы белем ала\n10:19, 21 авг


2019 – сүп-сар реформаһы йылы | ГТРК «Башкортостан» — Новости Уфы и РБ\n30 декабря 2019 — 14:30\nХәҙер сүпте бер урынға йыйырға ярамай. Йылдың төп ҡағиҙәһе тиерлек бит был. Ҡала ихаталарында хатта контейнерҙар төрлө төҫлө. Быйылдан ауылда ла ҡалдыҡтарҙы яҡындағы сүплеккә ырғытмай, ә махсус полигондарға оҙатырға өйрәнде халыҡ. Илдә сүп-сар реформаһы башланды.\nҠырмыҫҡалы районының Сахай ауылында йәшәгән Әсфәндийәровтар “сүп-сар” реформаһын ыңғай ҡаршы ала. Яҙлы-көҙлө йыйылған ҡыйҙы элек трактор яллап түгергә тура килһә, хәҙер махсус контейнерҙар бар, тиҙәр. Ҡырмыҫҡалы районында 2018 йылдың декабрендә үк барлыҡҡа килгән махсус майҙансыҡтар яңы йылдан иғлан ителгән сүп-сар реформаһының беренсе ҡарлуғастары. Реформа ҡалдыҡтарҙы ҡайҙа етте шунда күмеүгә сик ҡуйырға вәғәҙә бирҙе. Уны башлаусылар ойошторолмаған сүплектәрҙе бөтөрмәһәк, ҡалдыҡ эшкәртеүҙе яйға һалмаһаҡ, яңы полигондар ҡороуға бөгөндән тотонмаһаҡ үҙебеҙҙең сүпкә үҙебеҙ батабыҙ, тип иҫкәртте. Бөгөн, йылдың һуңғы айы тамамланыр мәлдә үтәлгән эштең береһен һис шикһеҙ билдәләргә мөмкин – сүп-сар сығарған өсөн хаҡ түләнә. Башҡортостанда коммуналь хеҙмәттәрҙең был төрө буйынса иғәнә йыйыуҙа 100 проценттың туҡһаны үтәлә. Тиҫтә йылдар буйына тулышҡан мәсьәләне бер нисә айҙа хәл итеп буламы. Был сәмле маҡсаттың ҡиммәткә төшәсәге сер түгел. Тарифтарҙың Башҡортостан өсөн сағыштырғыһыҙ юғары булыуы уҡ ҡәнәғәтһеҙлек тыуҙырҙы. Республика башлығы түләүҙәрҙе кәметергә ҡушты.\nҺөҙөмтәлә хаҡтар тәүҙә билдәләнгән кимәлдән икеләтә төштө һәм илдә иң түбәндәр иҫәбендә. Сүп-сарҙы йыйыу, сығарыу, эшкәртеү йәиһә күмеү бурысын иңенә алған яуаплы операторҙар бар сығымдарҙы “ҡалдыҡ ташлаусылар” иҫәбенә ҡапларға уйламағайны ла. Улар төбәктә тик лицензиялы полигондар файҙаланып, башҡаларын бөтөрөү, сүп-сарҙы айырым туплап, эшкәртеүсе предприятиелар булдырыу маҡсатын ҡуйҙы. Сүп тултырыр иҫке бактар яңы контейнерҙарға алмаштырылды. Төбәк операторы Өфөлә генә 150 ошондай контейнер ҡуйҙы. Парк биләмәләрендә полиэтилен, быяла, ҡағыҙ өсөн айырым пластик һауыттар урынлаштырылды. Пэт-һауыттар өсөн 50 махсус селтәр модуль ҡаралды. Республикала эшләгән 35 рәсми полигон һәм 3000 ашыу ойошторолмаған сүплекте тәртипкә килтереү муниципалитеттар иңендә. Сүп-сар йыйып уны сорттарға айырып эшкәртеүгә тапшырыуҙы йүнсел эшмәкәрлегенә әйләндергәндәр ҙә бар Өфөлә. “Мусор, гудбай” проекты теүәл ике йыл элек башланған һәм уның хеҙмәтен әле йөҙәрләгән кеше файҙалана.\nРеспубликаның экология һәм тәбиғәтте файҙаланыу министрлығы сүп-сар сортлау комплекстарын арттырырға ниәтләй. Республикала улар 13. Ишембай районында республикала беренсе экотехнопарк асылды. Башҡортостанда сүп эшкәртеүсе иң ҙур предприятие нигеҙендә эшләгән конвейер тәүлегенә 180 тонна ҡалдыҡ үткәрә. Артабан ҡалдыҡ төрҙәрен икенсе сеймал итеп ҡулланыу сараһы күрелә.\nТәбиғәткә һаҡсыл мөнәсәбәт тәрбиәләүҙе экологик наҙанлыҡтан ҡотолоуҙан башларға тәҡдим ителә. Эшкә иң тәүҙә балалар тотондо. Башҡаланың Киров, Дим районы мәктәптәре менән балалар баҡсалары “Барыһы ла беҙҙән башлана” тигән проект иғлан итте. Уҡыусылар экология дәрестәре ойоштороп, ҡалдыҡтарҙы айырым ташларға өйрәнә. Сүп-сарҙы айырып йыйыу тәртибен мауыҡтырғыс бәйгеләрҙә ҡатнашып нығыта.\nСүп-сар реформаһы Башҡортостандың 5 көнүҙәк мәсьәләһе иҫәбендә. Ҡалдыҡтар тулы контейнерҙарҙы көн дә күҙәтергә мәжбүр кешеләр сараһыҙҙан Инцидентҡа мөрәжәғәт яҙа. Декабрь башында Радий Хәбиров муниципалитеттарға һәр ошондай осраҡты видеокәңәшмәлә тикшерергә саҡырҙы.\n2020 йылдың беренсе ғинуарынан сүп-сар реформаһы дауам итә. Башҡала һәм республиканың бер нисә районында сүп-сар сығарғанға хаҡтар үҙгәрә. Тарифтар буйынса дәүләт комитеты раҫлаған документҡа ярашлы, әле ҡаты көнкүреш ҡалдыҡтарының бер кубометры өсөн халыҡ — 447 һум да 4 тин түләй. Яңы йылдан ул кәмей, кубометр хаҡы 445 һум 86 тин була. Тик оҙаҡҡа түгел. 2020-се йылдың июленән тариф 22 һум 89 тингә артасаҡ, беҙҙең кеҫәнән сүп кубометры өсөн 468 һум да 75 тин сығасаҡ. Экология белемен камиллаштырырға тормош үҙе мәжбүр итә.\nҒәмәлдә кеше тормошонда һис үҙгәреш юҡ. Ҡалдыҡ ташлауҙар ҡәҙимгесә. Бәлки, сүп-сар тормошо башҡа тәртипкә һалынған. Ул ошо һауыттарҙан полигонға, полигондан сорттарға айырылып йә эшкәртеүгә, йә … башҡа ергә ебәрелә, йәғни ғәҙәттәгенән оҙонораҡ юл үтә. Әлегә беҙгә сүп-сар йыйыр урындар билдәләнде, ҡалдыҡтарҙы ҡайҙа ташларға һәр кем аңлай.


“Науруз” байрамына рәхим итегеҙ! » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Яңылыҡтар » “Науруз” байрамына рәхим итегеҙ!\n31 мартта Өфөлә “Науруз” республика байрамы була. Был көндә баш ҡалабыҙҙа былау бешереү буйынса беренсе чемпионат уҙғарыла. Сара “ЕврАзия” агропаркы майҙансығында (Халыҡтар дуҫлығы проспекты, 21) көндөҙгө сәғәт 12-лә башлана.\n– Барыһын да ысын былау менән һыйламаҡсыбыҙ. Ул бөтәһенә лә етер, сөнки 100-әр литрлыҡ ун ҡаҙан ризыҡ әҙерләнә, – тине агропарк директоры Тимур Мөхәмәтйәнов.\nОйоштороусылар әйтеүенсә, урамда халыҡтың күҙ алдында Сәмәрҡәнд, тажик, үзбәк, Бохара, азербайжан былауын бешерәсәктәр. Теләгәндәргә уларҙың рецепт өлгөләре таратыласаҡ. Әйткәндәй, һәр ризыҡты әҙерләүҙең үҙенә генә хас сере бар.\nБынан тыш, ҡунаҡтар үзбәктәрҙең милли аҙығы – “сүмәләк” бешереү буйынса оҫталыҡ дәресендә ҡатнаша ала. Сүмәләк – Урта Азия халыҡтарының милли ризығы. Борон уны уңыш мул булһын өсөн сәсеү башланыр алдынан бешергәндәр. “Сүмәләк” кешегә физик һәм рухи көс-ҡеүәт бирә, уның төп ингредиенты – шыттырылған бойҙай.\nБайрамда республикалағы милли-мәҙәни үҙәк вәкилдәре: башҡорттар, татарҙар, тажиктар, үзбәктәр, ҡырғыҙҙар, төркмәндәр, азербайжандар, дағстандар ҡатнаша. Улар үҙҙәренең милли ихаталарын ҡорасаҡ.


Нуриман районы умартасыларын тап ошо һорау борсой. Баҡтиһәң, йылдар дауамында урмансылар умартасылыҡ урынлашҡан ерҙә йүкә ағасын ҡырҡалар. Ағастар киҫелеү сәбәпле, бал ҡорттары быйыл йүкә балын ике тапҡырға кәмерәк биргән. Николай Саханьков умартасылыҡ эше менән 25 йыл шөғөлләнә. Йүкә балын күптәр...\nҠайһы бер киң мәғлүмәт саралары сосискаларҙа антибиотиктар табылыуы тураһында хәбәр иткәйне. Рәсәй ауыл хужалығын күҙәтеү хеҙмәтенең референт һынау үҙәге белгестәре уларҙың сифатын тикшерҙе. Балалар ҙа, ололар ҙа яратып ашаған сосискаларҙы бөгөн һәр кибеттә осратырға мөмкин. Һуңғы йылдарҙа...\nЛайыҡлы эшкә лайыҡлы баһа\nРеспублика башлығы Радий Хәбиров төрлө тармаҡ һәм өлкәләрҙә эшләгән бер төркөм хеҙмәт алдынғыларына юғары дәүләт наградаларын тапшырҙы. Хеҙмәт коллективы, хужалыҡ тармағы, республика һәм тотош ил кимәлендә уларҙың мөкиббән эше маҡтауға лайыҡ. Рәсәй һәм Башҡортостандың юғары дәүләт наградаларын был...\nЧиновниктар туризмын туҡтатырға кәрәк\n2020 йылдың беренсе ғинуарынан Башҡортостанда һалымдың яңы төрө индерелә. Үҙмәшғүлдәр һөнәри һалым түләй башлай. Был хаҡта федераль һалым хеҙмәтенең төбәк идаралығы етәксеһе урынбаҫары Андрей Солнцев белдерҙе. Күрһәтелгән хеҙмәт төрҙәренең ҡайһыһына һалым һалынғанын һәм иғәнәләрҙе түләү тәртибен...\nБашҡортостанға пеликандар ҡайтҡан\nҺыуйөҙәр ҡошто Баймаҡ районы Икенсе Этҡол ауылында күргәндәр. Яңғыҙ Пеликан аҙашып ҡалғанмы, әллә гендары алып килгәнме билдәһеҙ. Башҡортостан был ҡоштар өсөн ят ер түгел. Элек республиканың көнъяҡ-көнбайышында, башлыса, Дәүләкән районын улар күпләп төйәк иткән. Әммә урындағы һаҙлыҡты...\nРеспублика етәксеһе Радий Хәбиров киләһе йылдың 1-се ғинуарынан ветерандарға түләүҙәрҙе арттырыу тураһындағы законға ҡул ҡуйҙы.Документҡа ярашлы, сәйәси золомдан зыян күреүселәргә, реабилитацияланыусыларға, тыл хеҙмәткәрҙәренә, хеҙмәт ветерандарына, пенсия таныҡлығында ташламаға хоҡуҡ биргән...\nКоллекторҙар бурыстарҙы ҡайтарыуҙың яңы ысулын тапҡан\nХәҙер улар бурыслыны ғына түгел, уның таныш-белештәрен дә шылтыратып ҡаңғырта. Бының өсөн компьютер ҡулланыла. Был классик костюм һәм аҡ күлдәк кейгән егет - эшҡыуар. Йүнсел бер ҡасанда ҡулынан телефонын төшөрмәй. Артем Айытовҡа бизнес вәкилдәре менән йыш аралашырға тура килә һәм шуға күрә ул һәр...\n14 октябрҙә республика цифралы телевидение дәүеренә аяҡ баҫа. Хәҙер һеҙ Рәсәй-Башҡортостан каналдарындағы рус һәм башҡорт телендәге тапшырыуҙарҙы юғары сифатты, цифралы форматта ҡарай алаһығыҙ. Үҙенең оҫта ҡулдары менән Альфред Миңнулла улы ҡыҫҡа ғына ваҡыт эсендә телевизорҙы цифралы...\nКиләһе йәйҙә Башҡортостан 6-сы Бөтә донъя Фольклориаданы ҡабул итә\n80 илдән килгән 3 мең тирәһе ҡатнашыусы Республиканың һәр районында һәм ҡалаларында сығыш яһаясаҡ. Махсус дирекция фестивалде ҡабул итәсәк майҙандарҙы, туҡланыу нөктәләренең, ҡунаҡханаларҙың мөмкинлеген тикшерә башланы. Ҡырмыҫҡалы баш ҡалаға яҡын урынлашҡан райондарҙың береһе булараҡ,...\nВолга буйы федераль округы төбәктәренең туристар йәлеп итеү мөмкинлеге Ҡазанда округ советы ултырышында ҡаралды. Рәсәй президентының Волга буйы федераль округындағы тулы хоҡуҡлы вәкиле Игорь Комаров билдәләүенсә, былтыр округ субъекттарына 14 миллион турист килгән. Ил иҡтисадын үҫтереүҙә...\nУның төп маҡсаты – социаль етемдәрҙе ғаиләгә ҡайтарыу ғына түгел, ә дөрөҫ юлға баҫҡан ата-әсәнең үҙмәшғүллек мәсьәләһен хәл итеү. Проект федераль бюджеттан финанслана. Илдә лә, республикала ла етем балалар һаны йылдан-йыл кәмей, ә социаль етемлек кимәле юғары ҡала. Социаль приютта тәрбиәләнгән һәр...\n80 илдән килгән 3 мең тирәһе ҡатнашыусы Республиканың һәр районында һәм ҡалаларында сығыш яһаясаҡ. Август айында төҙөлгән махсус дирекция фестивалде ҡабул итәсәк майҙандарҙы, туҡланыу нөктәләренең, ҡунаҡханаларҙың мөмкинлеген тикшереүҙе башланы. Ҡырмыҫҡалы баш ҡалаға яҡын урынлашҡан...\n5 октбярҙә иң изге һөнәр эйәләре – уҡытыусылар һөнәри байрамын билдәләне. Ошо уңайҙан Өфөлә хеҙмәтендә юғары ҡаҙаныштарға өлгәшкән һәм иң яҡшы уҡытыусы конкурсында еңеүселәрҙе бүләкләү тантанаһы үтте. Юғары наградаларҙы республика Башлығы Радий Хәбиров тапшырҙы. Һәр кемдең уңышы, үҫешендә...\n“Башҡорт ихаталары” бөтә илгә өлгө\nИлдә торлаҡ һәм ҡала мөхите ҡағылмаған бер генә кеше лә юҡ. Тармаҡ хеҙмәткәрҙәре шуны танып үҙ эшенә төп баһаны халыҡ күңелендә эҙләй. Рәсәйҙең төҙөлөш һәм торлаҡ-коммуналь хужалыҡ министры Владимир Якушев Башҡортостан башлығы Радий Хәбиров менән Нефтекамала Торлаҡ һәм ҡала мөхите Милли проектын...\nӨфөнөң “Торатау” Конгресс-холында "Мостай уҡыуҙары" үтте\nУл Башҡортостандың халыҡ шағиры Мостай Кәримдең тыуыуына 100 йыл тулыуға арналды. Ғалимдар, әҙәбиәт белгестәре Мостай Кәрим ижаданың донъя әҙәбиәтенә индергән өлөшөн юғары баһалай. Әҙиптең әҫәрҙәре бихисап телгә тәржемә ителгән. Хатта Ҡырым республикаһы китапханаһы фондында уның әҫәрҙәре һаҡлана,...\n“Алтын көҙ” Бөтә Рәсәй агросәнәғәт күргәҙмәһендә Башҡортостан тармаҡты цифралаштырыу өлгөләрен күрһәтәсәк. Алдағы аҙнала Мәскәүҙә үтәсәк форумда Башҡортостан стендында йола буйынса ит ризыҡтары, сырҙар, емеш-еләк ҡайнатмалары һәм әлбиттә башҡорт балы төп урынды биләй. Ҡатнашыусылар...\nБашҡортостандың Махсус тәғәйенләнештәге мобиль отряды ойошторолоуға 31 йыл тулды. Ошо уңайҙан Росгвардияның Өфө подразделенияһында асыҡ ишектәр көнө уҙғарылды. Тантаналы сарала уҡыусылар, хеҙмәткәрҙәрҙең яҡындары һәм ветерандар ҡатнашты. Һәр хеҙмәткәр нимәлер өсөн яуап бирә. Мәҫәлән, быларҙың...\nОшо көндәрҙә Ағиҙел йылғаһы ярының бер-нисә өлөшө сафҡа индереләсәк. Киләсәктә был урын ҡала халҡының яратҡан урынына әүрелер, тип күҙаллана. Яҡтыртыусы ҡоролмалар, туҡталыштар урынлаштырыу, ағастар ултыртыу. Һуңғы айҙа Ағиҙел ярының бер-нисә өлөшөн тулыһынса тәртипкә килтерҙеләр. Хәҙер...


Рәсәй Президенты Владимир Путин Федераль Йыйылышҡа Мөрәжәғәтнамә менән сығыш яһаны\n27 Февраль 2019, 12:05\n20 февралдә ил башлығы Федераль Йыйылышҡа 15-се тапҡыр Мөрәжәғәтнамә менән мөрәжәғәт итте\nБарыһы ла ғаилә һәм балалар хаҡына\nРәсәй Президенты Владимир Путин үҙенең Мөрәжәғәтнамәһендә 2020 йылдың 1 ғинуарынан ғаиләлә беренсе һәм икенсе бала тыуыуға бәйле түләүҙәргә ҡағылышлы ҡағиҙәләргә үҙгәрештәр индереләсәге хаҡында белдерҙе. Уның әйтеүенсә, беренсе һәм икенсе балаға пособиены йән башына уртаса килеме ике йәшәү минимумынан түбәнерәк булған ғаиләләр аласаҡ. Был сара дәүләт ярҙамы алған ғаиләләр һанын бер ярым тапҡырға арттырырға мөмкинлек бирәсәк. Тәҡдим ҡануниәт тарафынан нығытылғандан һуң, беренсе һәм икенсе балаһы тыуған ғаиләләрҙең 70 проценты пособие алыуға хоҡуҡлы буласаҡ.\nПособие арта, һалым ташламалары киңәйә\nВладимир Путин Мөрәжәғәтнамәһендә 2019 йылдың 1 июленән инвалид бала ҡарау буйынса пособиены 10 мең һумға тиклем арттырыу тураһында белдерҙе. Әлегә инвалид балаларҙы һәм тыумыштан беренсе төркөм инвалиды булған кешеләрҙе ҡарау өсөн тәғәйенләгән пособие күләме ни бары 5,5 мең һум тәшкил итә.\nШулай уҡ Президент күп балалы ғаиләләр өсөн һалым льготаларын киңәйтергә тәҡдим итте. Мәҫәлән, һәр бала өсөн фатирҙа – биш, шәхси йортта ете квадрат метр майҙанды һалымдан азат итеү күҙаллана. Тейешле закондар ҡабул ителһә, ишле ғаиләләр алты сутыйға тиклем ер өсөн дә һалым түләмәйәсәк.\nИпотека ставкалары түбәнәйә\nИл башлығы Үҙәк банк алдына ипотека ставкаһын – туғыҙ, һуңыраҡ һигеҙ процентҡа тиклем түбәнәйтеү бурысын ҡуйҙы. Был хаҡта Май указдарында ла билдәләнгәйне.\n– Былтырғы йылдан икенсе йәки артабанғы балалары тыуған ғаиләләр ипотека буйынса ташлама менән ҡулланыу мөмкинлегенә эйә булды. Улар алты процент түләй, ҡалғаны дәүләт тарафынан субсидиялана. Әммә был сараны ла һирәк файҙаланалар, сөнки ташлама өс йәки биш йыл ғына ғәмәлдә була. Был льготаны ипотека кредиты осоронда ғәмәлдә ҡалдырырға тәҡдим итәм, – тине Президент үҙенең йыллыҡ Мөрәжәғәтнамәһендә.\nЙәш сик түгел\nпрограммаһын тормошҡа ашыра башларға тәҡдим итте\nРәсәй Президенты Владимир Путин Федераль Йыйылышҡа Мөрәжәғәтнамә менән сығыш яһағанда 2020 йылдан «Ауыл уҡытыусыһы» программаһын тормошҡа ашыра башларға тәҡдим итте. Программа ауылдарға һәм бәләкәй ҡалаларға күскән уҡытыусыларға миллион һум аҡса түләүҙе күҙ уңында тота. Дәүләт башлығы һүҙҙәренсә, белем биреүҙең йөкмәткеһе лә үҙгәрергә тейеш. Дәүләт стандарттарында ил үҫешенең өҫтөнлөктәрен сағылдырыу мөһим. Дәреслектәрҙең федераль исемлегенә иң яҡшы баҫмаларҙы индерергә кәрәк.\nЭшҡыуарға баҫым булмаһын!\nИлебеҙ эшҡыуарҙарына административ баҫым туҡтатылһын! Был талап Рәсәй Президенты Владимир Путиндың Федераль Йыйылышҡа Мөрәжәғәтнамәһендә яңғыраны.\nВладимир Владимирович билдәләүенсә, бындай баҫымды туҡтатыу өсөн яңы саралар күреләсәк. Башҡортостан Башлығы вазифаһын ваҡытлыса башҡарыусы Радий Хәбиров күптән түгел республиканың район-ара, район һәм ҡала судтары вәкилдәре менән үткәрелгән семинар-кәңәшмәлә әйтеүенсә, эшыуарҙар ҡулға алыныу һәм штраф ихтималлығы аҫтында көн итергә тейеш түгел, ә судтар үҙҙәренең үлсәп эш итеүе нигеҙендә иҡтисадтың тейешле шарттарҙа йәшәүенә ярҙам итә ала.\nСоциаль йүнәлештән һалым юҡ!\nЯҡын киләсәктә төҙөлөш компаниялары табышҡа һалым түләүҙән азат ителәсәк, тик бының үҙ шарты бар.\nРәсәй Президенты Владимир Путиндың Федераль Йыйылышҡа Мөрәжәғәтнамәһендә билдәләнеүенсә, дәүләткә һәм муниципалитеттарға тапшырылған инфраструктур һәм социаль проекттар өсөн табышҡа һәм өҫтәмә хаҡҡа һалымдар түләнмәйәсәк. Белгестәр әйтеүенсә, был яңы шарт ҡалаларҙы комплекслы үҫтереүҙе дәртләндерәсәк.\nМилли парктарға ҡараш үҙгәрә\nЭкологик талаптар артыуға бәйле, Рәсәй Президенты Владимир Путиндың Федераль Йыйылышҡа Мөрәжәғәтнамәһендә милли парктар мәсьәләһенә лә ҙур урын бирелде.\nБыл мәсьәлә, нигеҙҙә, яңы милли парктар асыуға һәм уларға яҡын йәшәгән халыҡтың ошо тәбиғәт мөғжизәләренә ҡарашын үҙгәртеүгә ҡайтып ҡала. Был үҙгәреш милли парктары һәм ҡурсаулыҡтары күп булған Башҡортостанға ла ҡағыла.\n“Йәшел” продукцияға тамға кәрәк\nРәсәй Президенты Владимир Путин Федераль Йыйылышҡа Мөрәжәғәтнамәһендә илебеҙҙә етештерелгән “йәшел” продукцияға айырым бренд булдырыу бурысын ҡуйҙы.\nЭш шунда: донъя баҙарында һатыл-ған аҙыҡ-түлектең экологик яҡтан таҙа булғаны ҡалманы. Был иһә Рәсәйҙә етештерелгән һәм таҙалығы буйынса билдәлелек алған ризыҡҡа ошо баҙарға киңерәк үтеп инеү мөмкинлеге бирә. Былтыр илебеҙҙең ауыл хужалығы тармағында экспорт 20 процентҡа артҡан.\nКешене алдап булмай\nБыйыл пенсия реформаһына ярашлы, пенсия күләме индексацияланды. Әммә пенсионерҙың килеме йәшәү минимумынан артҡанда, уға социаль өҫтәмәне элекке күләмдә түләү туҡтатылды йәки бөтөнләй кәметелде. Шуға күрә кешеләр көткән һөҙөмтә булманы. Рәсәй Президенты ошо ғәҙелһеҙлекте бөтөрөргә ҡушты. Ошо йылдың 1 ғинуарынан башлап пенсияларҙы һәм айлыҡ аҡсалата түләүҙәрҙе индексациялау йәшәү минимумынан юғарыраҡ кимәлдә буласаҡ. Дәүләт тәүҙә пенсияны йәшәү минимумына тиклем еткерергә тейеш, шунан һуң ғына пенсияны һәм айлыҡ аҡсалата түләүҙәрҙе индексацияларға бурыслы.\nПрезидент үҙенең Федераль Йыйылышҡа Мөрәжәғәтнамәһендә 2020 йыл аҙағына медицина ярҙамын Рәсәйҙең төрлө мөйөштәрендә йәшәүсе һәр кем аласаҡ, тип һүҙ бирҙе.\n2019–2020 йылдарҙа йәнә 1590 табиплыҡ амбулаторияһы һәм фельдшерлыҡ пункты төҙөләсәк һәм яңыртыласаҡ. Әле ҡайһы бер төбәктәрҙә “Һаҡсыл поликлиника” проекты уңышлы эшләп килә. Регистратурала һәм табип кабинетына көтөү ваҡыты уртаса 3–4 тапҡырға ҡыҫҡара, физик мөмкинлектәре сикләнгән һәм балалы ата-әсәләр өсөн уңайлыҡтар тыуҙырылған. Ошо тәжрибәгә таянып, Президент һаҡсыл поликлиникаларҙың юғары стандартын эшләргә, уларҙы аттестациялау ҡағиҙәләрен ҡабул итергә ҡушты. Ә 2021 йылдан башлап бөтә балалар поликлиникаларын яңы стандарттарға күсереү башланасаҡ. Иң мөһиме, алтаҡталарҙың яңыртылыуынан тыш, халыҡ үҙҙәренә ҡарата йылы, иғтибарлы мөнәсәбәтте тойорға тейеш, тип билдәләне ил етәксеһе.\nБелешмә йыйып ыҙаланмаясаҡһығыҙ\nМедицина ярҙамынан һәр кемдең файҙалана алырлыҡ булыуын яҡшыртыу өсөн һаулыҡ һаҡлау тармағын мәғлүмәтләштереү ярҙамға киләсәк.\nПрезидент үҙенең Федераль Йыйылышҡа Мөрәжәғәтнамәһендә дөйөм һанлы селтәргә медик-социаль экспертиза ойошмаһын да индереү кәрәклеген билдәләне. Был үҙ сиратында өлкән- дәрҙе, инвалидтарҙы, балалы ғаиләләрҙе сиратта тороуҙан, кәрәкмәгән белешмә йыйыуҙан ҡотҡарасаҡ.


Материалы за Июль 2010 года » Архив газеты "Йәшлек"\nЭш ҡыҙа Яңылыҡтар\nБашҡортостандың ауыл хужалығы предприятиеларында 222 мең гектарҙа иген һәм бөртөклө-ҡуҙаҡлы культуралар урып йыйылды. Республика буйынса 218 мең гектарҙа иген һуғылған, гектарынан уртаса уңыш 9,8 центнер тәшкил итә.\nИгенселәр ужым культураларын сабып, һуғып алыуҙы тамамлай. Ҡайһы бер хужалыҡтарҙа техника арпа һуғыуға йүнәлтелә. Ҡоролоҡ арҡаһында бөртөклө культуралар әллә ни үҫмәү сәбәпле, күпселек хужалыҡтарҙа иген туранан-тура урып йыйыла. Был рәүешле юғалтыуҙарға юл ҡуйылмай.\nавторы: admin | 29 июля 2010 | Фекерҙәр (0) | Тотош уҡырға\nҒәскәровсыларҙы «Культура» телеканалынан күрһәттеләр Мәҙәниәт\nРеспубликабыҙҙың Ф. Ғәскәров исемендәге дәүләт академия халыҡ бейеүҙәре ансамбле «Культура» телеканалында халыҡ бейеүҙәре аҙнаһын асып ебәрҙе.\n26 июлдән 30 июлгә тиклем эфирҙа Рәсәйҙең һәм яҡын сит илдәрҙең иң яҡшы хореографик ансамблдәре сығыш яһаясаҡ. Ғәскәровсыларға тәүгеләрҙән булып сығыш яһау хоҡуғы бирелеүе осраҡлы түгел. Ансамбль 1939 йылда төҙөлә. Уны Ҙур театр тәрбиәләнеүсеһе Фәйзи Әҙһәм улы Ғәскәров ойоштора һәм утыҙ йыл дауамында алмаштырғыһыҙ етәксеһе була.\nИтте арзанға һатмағыҙ! Яңылыҡтар » Иғтибар\nРеспубликабыҙҙа йәмәғәт малдарын ғына түгел, шәхси хужалыҡтарҙы ла һаҡлау буйынса өҫтәмә саралар әҙерләнә.\nБесән аҙ булғас, ауыл халҡы ҡураһындағы малын ҡайғырта. Әлбиттә, һалам да, бесән дә дефицит кимәленә еткән йылда мал ҡышлатыу еңелдән булмаясаҡ. Республика шәхси хужалыҡтарының күбеһен бөлгөнлөккә төшөргән ҡоролоҡ – агросәнәғәт өлкәһе алдында торған иң ауыр мәсьәләләрҙең береһе.\nРеспубликала шәхси хужалыҡтарҙан ит, һөт йыйыу быға тиклем дә яйға һалынып, әүҙем ойошторола ине. Ләкин быйыл ошоғаса һәүетемсә генә эшләп килгән йүнәлеш ҡоролоҡ шарттарына тулыһынса яраҡлаша алманы, тип әйтергә кәрәк – алыпһатарҙар итте арзан хаҡҡа алырға тырыша, ә халыҡ көсөн түгеп, бөтә күңелен һалып үҫтергән малын лайыҡлы хаҡҡа һатырға теләй. Был мәсьәлә һуңғы айҙа айырыуса киҫкенләшеп китте – гәзит уҡыусылар редакцияға йыш ҡына кәңәш һорап шылтырата башланы.\nАлдан уҡ шуны еткерге килә: төшөнкөлөккә бирелеп, малдарығыҙҙы арзанға һатыу яғын ҡарамағыҙ.\nБашҡортостанда яңы профсоюз барлыҡҡа килде. Уны финанс һәм кредит ойошмалары хеҙмәткәрҙәре булдырҙы. Яңы профсоюз банк, һаҡлыҡ кассалары, пенсия һәм инвестиция фондтары, страховка һәм риэлтор компаниялары, башҡа финанс һәм кредит ойошмалары хеҙмәткәрҙәренең социаль-хеҙмәт, профессиональ, гражданлыҡ хоҡуҡтарын яҡлаясаҡ.\n«Роспотребнадзор»ҙың БР буйынса идаралығы белгестәре ете партия аҙыҡ-түлекте ҡулланыуға яраҡһыҙ тип тапты. Башлыса, улар һөт, ит аҙыҡтары. Белгестәр шулай уҡ Өфө районының Дубрава ауылындағы алкоголһеҙ эсемлектәр ҡойоу цехында етештерелгән «Байкал» газлы эсемлегенең ГОСТ талаптарына яуап бирмәүен асыҡлаған.\nЙүкәлекүлдә алтын ҡуллы халыҡ йәшәй Башҡортостан\nУрындағы урта мәктәптең технология уҡытыусыһы, бер үк ваҡытта мәктәп директорының хужалыҡ эштәре буйынса урынбаҫары Вадим Носратуллин, нимәгә тотонһа ла, бына тигән итеп башҡарыуы менән билдәле – ағас эштәренә ҡулы оҫта икән уның.\nМәктәп оҫтаханаһында уҡыусыларына иң ябай ағас йышыу, бысыу, һырлау, һырлап яндырыу кеүек эш алымдарын өйрәтеп, мәктәп кәрәк-ярағы өсөн ваҡ-төйәк етештерһәләр, эштән һуң буш ваҡытын үҙе яратҡан кәсебенә арнай. Ауылдаштары, туғандарының һорауы буйынса ултырғыстар, кәрниздәр эшләй. Ә һуңғы йылдарҙа халҡыбыҙҙың матур йолалары тормош-көнкүрешебеҙҙә тергеҙелеп, кейәүгә сыҡҡан ҡыҙҙарҙың бирнәләрен һалыр өсөн матур итеп эшләнгән һандыҡтарға һорау артты. Оҫта быны эләктереп тә ала һәм йәтеш кенә һандыҡтар етештерә башлай.\nНуғайҙа яңы спорт майҙансығы асылды Яңылыҡтар\nӨфөнөң Октябрь районы Нуғай ауылындағы 147-се урта мәктәптә тренажер-гимнастика комплексы булған универсаль майҙансыҡ файҙаланыуға тапшырылды. Был – 2007 – 2011 йылдарға иҫәпләнгән балалар-үҫмерҙәр спортын үҫтереү ҡала маҡсатлы программаһы буйынса Өфө ҡалаһында төҙөлгән дүртенсе майҙансыҡ.\nБындай спорт майҙансығында төрлө һауа шарттарында ла шөғөлләнергә мөмкин: йомшаҡ синтетик япма температура үҙгәреүенән, дымдан ҡурҡмай, иң мөһиме, йәш спортсыларҙы йәрәхәт алыуҙан һаҡлаясаҡ. Майҙансыҡ янында урынлашҡан тренажер-гимнастика комплексында үтәсәк дәрестәр ҙә балаларға ҙур ҡыуаныс килтерәсәк.\nяңы үҫеш кимәленә Иҡтисад\nРайон иҡтисадын үҫтереүҙең иң төп шарттарының береһе булып бәләкәй һәм урта эшҡыуарлыҡ вәкилдәренең һәм дәүләт власы органдарының үҙ-ара тығыҙ хеҙмәттәшлеге тора.\nИлеш районында бәләкәй һәм урта эшҡыуарлыҡ вәкилдәренә ярҙам йөҙөнән, республика программалары менән бер рәттән, башҡа бик күп муниципаль программа эшләп килә. Мәҫәлән, быйыл бәләкәй һәм урта эшҡыуарлыҡ субъекттарын үҫтереү, 2007 – 2010 йылдарҙа Илеш районы муниципаль районында сауҙа тармағын үҫтереү, 2009 – 2012 йылдарҙа район халҡына хеҙмәттәр күрһәтеү өлкәһен үҫтереү һәм башҡа программалар. Былтыр үҙҙәренең бизнесын башлауға 48 эшҡыуар субсидия рәүешендә 3 миллион 445 мең һумлыҡ ярҙам алды. Уның 1млн 115 мең һумы – урындағы, 2 млн 330 мең һумы республика бюджетынан бүленде. Шулай уҡ туғыҙ кешегә бәләкәй һәм урта эшҡыуарлыҡ субъекттарын үҫтереү республика программаһы буйынса 2 млн һумдан ашыу субсидия бирелде. Ағымдағы йылда әлеге программала 15 эшҡыуар ҡатнаша.\nСибайса триатлон Яңылыҡтар » Спорт\nСибайса триатлондың тәртибе ошолай: Төйәләҫ йылғаһын йөҙөп сығыу, артабан велосипедтарҙа алты саҡрым уҙышып барып, һуңынан өс саҡрымға йүгереү. Береһе генә лә хәлде бөтөрөрлөк был спорт төрҙәрендә тик көслө рухлылар ғына ҡатнашырға йөрьәт итәлер, күрәһең – быйылғы чемпионатта биш ир-егет һәм бер ҡатын-ҡыҙ ғына ҡатнашты. СИБДУ-ның V курсы студенты Йәлил Сәйетовтан башҡаһы триатлон ярыштарында ике, өс, хатта унан да күберәк тапҡыр ҡатнашыусылар.\nБеренсе бәйге – йөҙөү. Сибай ҡалаһы хакимиәтенең спорт комитеты рәйесе Радик Ғәбитов барлыҡ ҡатнашыусыларға ҡыҫҡаса ҡағиҙәләрҙе аңлатҡандан һуң, барыһы ла Төйәләҫ йылғаһының аръяҡ ярына сығып теҙелеп баҫты. Стартҡа, марш! Яр буйында дежурҙа торған ҡотҡарыусыларға ишкәктәрен һыуға сылатырға тура килмәне – бәйгеселәр бирьяҡ ярға тиҙ арала үҙ аллы йөҙөп тә сыҡты. Яҡынса 200 – 250 метр араны беренсе булып Нефтеюганскиҙан килгән Илдар Ғатауллин үтте.\nКире ҡайтырға << 1 2 3 4 5 6 7 8 9 10 23 >> Киләһе бит


Милли кейем көнөнә арналған открыткалар серияһы сыҡты - kurultai.ru\nМилли кейем көнөнә арналған открыткалар серияһы сыҡты\n20 апрель, 16:43\nБашҡортостан Республикаһы халыҡтарының Милли кейеме көнөнә арналған открыткалар серияһы почта әйләнешенә сыҡты. Тематик серия өс открытканан тора, уларҙа көньяҡ башҡорт ҡатын-ҡыҙҙарының байрам кейеме, йорт старшинаһы костюмы һәм Ҡурған башҡорт ҡатын-ҡыҙҙары өсөн байрам костюмы һүрәтләнгән.\nОткрыткалар баҫтырыу республиканың Мәҙәниәт министрлығы менән Башҡортостан Республикаһының Федераль почта элемтәһе идаралығы башланғысы менән тормошҡа ашырылған.\nАсылмаларҙың алғы яғында рус һәм башҡорт телдәрендә аңлатма бирелгән. Открыткаларға стандарт почта маркаһы ҡуйылған һәм улар бөтә Рәсәй буйлап әйләнештә йөрөй ала.\nБашҡорт милли тематикаһына бәйле почта продукцияһы элек тә сыҡҡан. Тәүге тапҡыр 1933 йылда «СССР халыҡтары» серияһында тирмә һәм башҡорт аты фонында милли кейемдәге башҡорттар һүрәте төшөрөлгән марка әйләнешкә сығарыла. Шунан башлап Башҡортостан тарихына, тәбиғәтенә, күренекле милләттәштәребеҙгә арналған конверттар, маркалар һәм открыткалар йөҙәрләгән тапҡыр баҫтырыла.


Парктарға 250 миллион һум бүленә\n7 Май 2019, 11:26\nБөрөлә әкиәттәге Мәскәй әбей аласығы рәүешендәге ресторан, ә Бәләбәйҙә кәмәлә йөрөгәндә фильм ҡарау мөмкинлеге биргән асыҡ һауалағы кинотеатр асыла. Ишембай ҡалаһының үҙәге лә үҙгәреш кисерәсәк.\nФедераль ҡаҙнанан парктарҙы һәм ял зоналарын төҙөкләндереүгә 250 миллион һум аҡса бүленә. Республикабыҙҙан өс муниципалитет уңайлы ҡала мөхите булдырыу буйынса бөтә Рәсәй конкурсында еңеп сыҡты.\nИлдә парктар һәм скверҙар “Уңайлы ҡала мөхите булдырыу” милли проекты нигеҙендә төҙөкләндерелә. Былтыр ҡабул ителгән һәм 2019—2024 йылдарға иҫәпләнгән федераль күләмдәге яңы милли проекттар тураһындағы указға ил Президенты Владимир Путин ҡул ҡуйҙы. Башҡортостанда уларҙы тормошҡа ашырыу төбәк етәксеһе Радий Хәбировтың контролендә тотола.\nВладимир Путин “Рәсәй федерацияһында төҙөлөштә, архитектурала алдынғы технологиялар, IT-технологиялар ҡулланып уңайлы ҡала мөхитен булдырыу эшлекле урта класс барлыҡҡа килеүгә булышлыҡ итәсәк” тип белдерҙе.\nБөрө районы хакимиәте башлығы урынбаҫары Радик Яфаев: “Ерҙең һәр квадрат метры тиерлек үҙгәртеләсәк.\nБиләмәне үҫтереү концептын әҙерләүгә йәлеп ителгән белгестәр һәр нәмәне бөтә нескәлектәрендә уйлап эшләгән. Улар участканы төндә һәм көндөҙ, ял һәм эш көндәрендә, йәй һәм ҡыш нисек файҙаланыласағын күҙ уңында тотҡан”, — тине.


Хәбәрҙәр: Марокконың “йәшел патруле.”\nМарокконың “йәшел патруле.”\nМарокко тирә-яҡ мөхит менән бәйле граждандар инициативаһына ҙур әһәмиәт бирә. Касабланкала йәштәрҙең күп кенә проекттары тәбиғәтте һаҡлау һәм мәғрифәтселек менән шөғөлләнгән ассоциациялар булдырырға ярҙам иткән.\nЙәштәрҙең береһе - Бахри- марокканлыларҙы ҡала һәм яр буйҙарын таҙа тотоу эшенә йәлеп итергә тырыша. 2010 йылдан бирле Бахри ҡомлоҡтарҙы, ҡалаларҙы таҙартыу буйынса 27-нән ашыу рейд ойошторған. Мәҫәлән, Касабланкалағы һуңғы сарала 5 меңдән ашыу кеше ҡатнашҡан.\nАссоциацияға нигеҙ һалған Саад Әбиб әле тирә-яҡ мөхит проблемаһын хәл итеү проекты өҫтөндә эшләй һәм шул проект сиктәрендә Касабланканың иҫке-моҫҡо йыйыусылары менән хеҙмәттәшлек итә.\nСаад Әбиб: “Мин илемдең киләсәге өсөн үҙемде яуаплы тоям. Бысраҡ һауалы ҡалала үҫкәнлектән, был проектҡа тотондом. Балалрымдың һаулыҡ өсөн имен булған ерҙә үҫеүен, таҙа пляжға йөрөүен теләйем. Көнкүреш ҡалдыҡтарынан арыныу маҡсатында, иҫке-моҫҡо йыйыусылар менән эшләйбеҙ, улар беҙгә сүп-сарҙан ҡотолорға ярҙам итә”.


Радий Хәбиров эш сәфәре менән Сибайҙа булды - Правительство Республики Башкортостан\n«Труд» стадионы биләмәһендә төбәк етәксеһе 1993 йылда төҙөлгән һәм төҙөкләндереү талап ителгән уҡытыу-спорт комплексын ҡараны. Капиталь ремонт һәм асыҡ һауалағы футбол майҙансығын яңыртыу буйынса проект дәүләт экспертизаһын үткән. Башҡарыласаҡ эштәрҙең дөйөм хаҡы – 64 млн һум.\nРадий Хәбиров йыл аҙағынаса конкурс процедураларын тамамларға, 2020 йылдан ремонт эштәрен башларға ҡушты.\n– Ремонт өсөн аҡса бүләсәкбеҙ. Эш күләме әллә ни күп түгел, уны бер йыл эсендә тамамларға мөмкин, – тине республика етәксеһе. Шулай уҡ комплекста көрәш залы асырға тәҡдим итте.\nРадий Хәбиров урындағы үҫмерҙәр командаһы баскетболсылары, өҫтәл теннисы, бокс менән шөғөлләнеүсе йәш спортсылар һәм тренерҙар менән аралашты.\nБашҡортостан Башлығы вазифаһын ваҡытлыса башҡарыусы Радий Хәбиров Сибайҙың тарих һәм крайҙы өйрәнеү музейында күргәҙмә экспозициялар менән танышты. Музей директоры Альбина Ярмуллина әйтеүенсә, фондта 12 мең экспонат бар, 1615 ҡомартҡы Рәсәй фонды дәүләт каталогына индерелгән. Йыл һайын музей менән танышырға 20 мең самаһы кеше килә.\n– Ысынлап та, коллекция бик бай. Иң мөһиме, был музей кешеләр осраҡлы ғына инеп сыға торған урын түгел. Ул рух менән һуғарылған, бында тотош тормош сағылыш тапҡан. Бик яҡшы музей, – тине Радий Хәбиров.\nТөбәк етксеһе менән әңгәмә барышында Альбина Ярмуллина биш ҡатлы торлаҡ йорттоң беренсе ҡаттағы өлөшөндә урынлашҡан музейҙың ҡыйығын һәм фасадын ремонтлау талап ителеүен һыҙыҡ аҫтына алды. Радий Хәбиров республика тарафынан ярҙам күрһәтеләсәк тине.\nРеспублика етәксеһе музейҙа «Юнармия» хәрәкәтенең урындағы штабы вәкиле, 1-се һанлы урта мәктәп уҡытыусыһы Рәмил Муллағолов менән патриотик тәрбиә, хәрби-патриотик клубтарға ярҙам хаҡында фекер алышты.\nАртабан төбәк етәксеһе 2015 йылда асылған Сибай балалар художество мәктәбендә булды. Бында һынлы сәнғәт, дизайн, художестволы туҡыусылыҡ, компьютер графикаһы, ағас һырлау, керамика, рәсем йүнәлештәре буйынса белем бирелә. Мәктәп директоры Флорида Ҡәҙерғолова әйтеүенсә, өҫтәлмә белем биреү учреждениеһында 700-гә яҡын бала шөғөлләнә. Уны тамамлаусыларҙың күбеһе урта һәм юғары уҡыу йорттарын тап профилле йүнәлештәр буйынса һайлай, хатта Рәсәй вуздарына уҡырға инә.\nРадий Хәбиров йәштәр республиканан ситкә китмәһен өсөн ҡулдан килгәндең барыһын да эшләргә кәрәк, тине.\n– Беҙҙең балалар ситтә белем биреү сифаты яҡшыраҡ тип, башҡа төбәк юғары уҡыу йорттарына уҡырға инә тигәнде ишетеү миңә бик ауыр. Ошо йәһәттән тап киреһе күҙәтелһә – яҡшыраҡ булыр ине һәм беҙ иң һәләтле балалар үҙебеҙҙә ҡала, тип ғорурланыр инек, – тине Башҡортостан Башлығы вазифаһын башҡарыусы. – Әлбиттә, беҙҙең айырым уҡыу йорттарына бәйле һорауҙар күп. Уларҙы заман талабына ярашлы үҫтерергә кәрәк. Дөйөм алғанда, был айырым ҙур тема.\nСибай балалар художество мәктәбендә Радий Хәбиров ҡала мәктәптәре директорҙары менән осрашты, унда мәғарифкә бәйле һорауҙар барланды.\nСибайҙың балалар ижады үҙәгендә Башҡортостан етәксеһе төрлө түңәрәк, секциялар эше менән танышты. Бында 2000-гә яҡын уҡыусы шөғөлләнә. «Толпар» балалар телестудияһына йөрөүсе һигеҙенсе класс уҡыусылары Айзилә Ҡәҙербаева менән Тимур Байрамғолов Радий Хәбировтан мәктәп йылдары тураһында интервью алды.\nАртабан Радий Хәбиров һәләтле балалар, уҡыу алдынғылары һәм үҙҙәре белем алған мәктәптәрҙең президенттары менән осрашты. Уларҙың киләсәккә пландары, ниндәй һөнәр һәм уҡыу йорттарын һайлаясаҡтары тураһында ҡыҙыҡһынды. Республикала «Ауыл уҡытыусыһы» программаһы булдырылыуы һәм уға ярашлы, ауылға эшкә ҡайтҡан уҡытыусыларға Хөкүмәт тарафынан ярҙам күрһәтеләсәге тураһында һөйләне.\nӘңгәмә барышында балалар волонтёрлыҡ хәрәкәтендә әүҙем ҡатнашҡан һәм махсус кенәгәгә эйә булғандар өсөн юғары уҡыу йортона уҡырға ингәндә күберәк балл өҫтәүҙәрен һораны.\n– Беҙ һеҙҙең барығыҙға ла уңыштар теләйбеҙ. Тормошта үҙ урынығыҙҙы табыуығыҙҙы, юғары уҡыу йорттарында яҡшы белем алып эшкә урынлашыуығыҙҙы теләйбеҙ, –тине Радий Хәбиров. – Республика етәксеһе булараҡ, иң яҡшы уҡыусыларҙың үҙебеҙҙә ҡалыуын теләр инем. Сөнки матур тарих тап һеҙҙең кеүек булдыҡлы, шәп кешеләр тарафынан яҙыла.\nБалалар ижады үҙәгендә шулай уҡ «Сибай, тын ал!» төркөмө активистары менән осрашыу үтте. Радий Хәбиров уларҙы ҡалалағы экологик хәлгә бәйле кәңәшмәлә ҡабул ителгән ҡарарҙар менән таныштырҙы һәм карьерҙы өлөшләтә һыу менән батырыу мотлаҡ белгестәр күҙәтеүе аҫтында ойоштороласаҡ һәм Сибай халҡы сәләмәтлегенә ул кире йоғонто яһамаясаҡ, тип белдерҙе.\n– Ҡала хакимиәте һәм республика структуралары ҡуйылған бурыстарҙы ваҡытында атҡара тип иҫәпләйем, – тине Радий Хәбиров. – Был хәлдең осона сыҡҡас, Республика Йортонда Учалы тау-байыҡтырыу комбинаты етәкселеге ҡатнашлығында кәңәшмә үткәрәсәкбеҙ. Артабан был карьер менән нимә буласағын бөгөн берәү ҙә аныҡ ҡына әйтә алмай. Минең аңлауымса, ул тулыһынса рекультивацияланырға тейеш.\nРадий Хәбиров активистарға битараф булмағандары һәм ярҙам иткәндәре өсөн рәхмәт белдерҙе.\nСибайҙың «Ирәндек» боҙ һарайында 200-гә яҡын бала хоккей, фигуралы шыуыу һәм шорт-трек менән шөғөлләнә. Радий Хәбиров йәш хоккейсылар һәм уларҙың ата-әсәләре менән осрашты. Улар фекеренсә, «Горняк» хоккей командаһына төрлө кимәлдәге, шул иҫәптән республиканан ситтә үткән ярыштарға йөрөү өсөн автобус кәрәк. Республика етәксеһе команданы автобус менән тәъмин итеү бурысын ҡуйҙы, ә балаларҙы ҡала һәм республика данын лайыҡлы яҡларға саҡырҙы.\nСибайҙа Радий Хәбиров «Деловая Россия» Бөтә Рәсәй йәмәғәт ойошмаһы ултырышында ла ҡатнашты. Сибай бизнес-йәмәғәтселеге менән фекер алышыу эшҡыуарлыҡҡа ярҙам темаһына арналды.\nТөбәк етәксеһе, республикала эшҡыуарлыҡҡа ярҙам итеүсе ойошма, институттар бихисап һәм улар һәр береһе айырым, күп осраҡта һөҙөмтәһеҙ эшләй тине. Шуға ла киләсәктә ошо системаны яйға һалыу бурысы тора.\n– Төбәккә инвестиция йәлеп итеү буйынса айырым яуаплылыҡты мин үҙ өҫтөмә алдым. Аҙна һайын «Инвестиция сәғәте» форматында кәңәшмәләр үткәрәбеҙ, – тине Радий Хәбиров. – Кесе һәм урта эшҡыуарлыҡҡа килгәндә, был йүнәлеш өсөн Башҡортостан Башлығы Хакимиәте Етәксеһе Александр Геннадьевич Сидякин яуап бирә. Һеҙ юғары вәкәләттәр бирелгән ышаныслы партнёрығыҙ барлығын белергә тейеш, бергә тығыҙ һәм һөҙөмтәле хеҙмәттәшлек теләйем. Бер-ике аҙнанан Башҡортостан Башлығы Хакимиәте Етәксеһе шулай уҡ Сибайға киләсәк һәм һеҙҙе борсоған һорауҙар буйынса асыҡтан-асыҡ һөйләшеү үткәрер.\nРеспублика етәксеһе административ кәртәләргә ҡаршы көрәш артабан да дауам итәсәген белдерҙе.\n– Бында ултырғандарҙың барыһы ла, шул иҫәптән мин дә аңлайым: әгәр ҙә беҙ бизнес-йәмәғәтселек менән эшлекле мөнәсәбәттәр ҡормаһаҡ, республика һәм тотош ил үҫешен күҙаллау ауыр. Шуға ла беҙҙең йөҙҙә үҙегеҙҙең ышансылы союздашығыҙҙы күрә алаһығыҙ, – тине төбәк етәксеһе. – Мин республикала һеҙгә иркен һәм ышаныслы эшләр өсөн уңайлы шарттар тыуҙырылыуын теләйем.


Үткән ял көндәрендә 27 янғын сығыу осрағы теркәлгән | ГТРК «Башкортостан» — Новости Уфы и РБ\nҮткән ял көндәрендә 27 янғын сығыу осрағы теркәлгән\n01 февраля 2016 — 15:31\nҠорбандар ҙа юҡ түгел. Благовещен районының Төрөшлө ауылында ике фатирлы ағас йортта ике кеше янып үлгән. Фажиғәнең сәбәбе — тәмәке тартҡанда хәүефһеҙлек ҡағиҙәләрен үтәмәү. Шулай уҡ, Мәсетле районының Тәкә ауылындағы йортта янғын сәбәпле ир кеше һәләк булған. Өфөлә Коммунистик урамында ағас ҡаралтыла янғын сыҡҡан. Уны шаһиттар видеоға төшөрөп алған. Янғын һүндереүселәр килеп еткәнсе, шәхси секторҙа йәшәүселәр ут менән көрәшеүгә үҙҙәре тотонған. Бәхеткә күрә, зыян күреселәр юҡ.


«Киске Өфө» гәзитенең сайты - ЗАЛЫБЫҘҘА ФРАНЦУЗ ИҘӘНЕ ЙӘЙЕЛГӘН - 2017 - Мәҡәләләр\nБөрйән районы Әбделмәмбәт урта мәктәбенең физкультура уҡытыусыһы, фоторәссам Зиннур Ғүмәр улы Боҫҡоновто республикала ғына түгел, сит төбәктәрҙә һәм өлкәләрҙә лә яҡшы беләләр. Уның уҡыусылары төрлө кимәлдәге ярыштарҙа ҡатнашып, тәүге урындарҙы яулай. Тағы шуныһы: был төпкөл ауыл мәктәбе ике йыл рәттән спортты һәм физкультураны үҫтереү йәһәтенән республикала иң яҡшы мәктәп исемен алды. Ул ғына ла түгел, 2015 йылда Әбделмәмбәт мәктәбе "Спортты һәм физкультураны үҫтереү буйынса Рәсәйҙә иң яҡшы мәктәп" тип танылды. Был турала республика матбуғатында, шул иҫәптән беҙҙең гәзиттә лә мәғлүмәттәр булғайны. Бөгөнгө әңгәмәлә беҙ Зиннур Боҫҡоновтан педагогик тәжрибәһе менән уртаҡлашыуын һораныҡ.\nТәүҙә уйынлы-ысынлы һорау: физкультура уҡытыусыһы булараҡ, әйтегеҙ әле, "икеле"гә һәм "бишле"гә уҡыусыларҙың айырмаһы һиҙеләме һеҙгә?\n- Улар араһындағы айырма бары журналға ҡуйылған билдәлә генә сағыла. Ә кешелек сифаттарына килгәндә, шул уҡ "бишле"гә өлгәшеүсе лә, "икеле" батшаһы ла рухлы, тәртипле, тәрбиәле, яҡшы кеше була ала. Шулай уҡ ике уҡыусы ла әхлаҡ нормаларын һанға һуҡмауы бар. Өлгәшеү төрлө сәбәптәр арҡаһында аҡһарға мөмкин. Йә уҡыусыға ғаиләһендә дәрескә әҙерләнерлек шарттар булмай сыға, йә уға атай-әсәй иғтибары етмәй. Шуға ҡарамаҫтан, өйҙәрендә шарттары булмаған уҡыусыларҙың барыһы ла "икеле"гә өлгәшә икән, тип уйлау дөрөҫ булмаҫ ине. Тырышып-тырмашып дәрес әҙерләгән, материалды үҙаллы өйрәнергә атлығып торған, шунлыҡтан уҡыуҙа уңышҡа өлгәшкән уҡыусылар ҙа осрай. Үҙемдең күп йыллыҡ педагогик тәжрибәмдән сығып, бары шуны ғына әйтә алам: беҙҙең мәктәптә мин тәрбиәләгән шәп спортсы ҡыҙҙар һәм егеттәр араһында бөтөн предметтар буйынса ла "бишле"гә өлгәшеүселәр булманы. Ләкин улар тормош һынауҙарын башҡаларға ҡарағанда һығылмалыраҡ үтеүҙәре менән айырылып тора. Мәктәп эскәмйәһендә бер урында ултырып сыҙамаған, уҡытыусыларҙың талаптарын үтәй һалып бармаған "тәртипһеҙ" егеттәрҙе генә алайыҡ: ундайҙар әлеге ваҡытта башҡаларҙан өҫтөнөрәктәр, бер ситуацияла ла юғалып ҡалмайҙар. Сөнки "отличник" барлыҡ иғтибарын уҡыуға ғына йүнәлтеп, тиҫтерҙәре менән аралашыуға артыҡ ваҡытын сарыф итә алмай. Ә "икеле"гә уҡыусыны бөтә яҡҡа ла "тартҡылайҙар". Ул бөтөн нәмәгә лә һәләтле, тик уҡырға ғына ваҡыты юҡ.\nБаланың "бишле"гә йәки "өслө"гә өлгәшеүе, нисек кенә сәйер тойолһа ла, уҡытыусының үҙенә лә бәйле, минеңсә. Уҡытыусы бәләкәй кластан уҡ баланы "икеле"гә күнектерә икән, ул уны артабан да шулай "баҫасаҡ". "Ул "икеле"гә уҡый, ул миңә кәрәкмәй. Мин яҡшы уҡыған бала менән күберәк шөғөлләнәм, уны олимпиадаға әҙерләйем, шуның менән дан алам", - тип уйлап, күп уҡытыусылар "өслө"гә уҡыусылар тураһында онота. Ундайҙар хеҙмәт, физкультура һәм йыр дәрестәре уҡытыусыһы ҡарамағында ҡала. Һәр мәктәптә ошо өс "һанға һуғылмаған" фән бар. Әлбиттә, әгәр уҡытыусы мәктәп коллективы алдында үҙ позицияһын ныҡлы ҡуя алһа, уның предметы "һанға һуғылмаған"дар рәтенә инмәүе лә мөмкин. Әйтәйек, беҙҙең мәктәптә физкультура дәресен балалар һағынып көтөп ала. Әгәр мин төрлө ярыштарҙа булып (Рәсәй кимәлендәге ярыштарға сәфәрҙәр, үҙегеҙ беләһегеҙ, бик оҙаҡҡа һуҙыла), дәресемде үҙем үткәрә алмаһам, башланғыс класс уҡыусылары илаған осраҡтар ҙа булғылай, тиҙәр...\nӘ үҙегеҙ мәктәптә нисек өлгәштегеҙ?\n- Мин 7-се синыфҡа еткәнсе тик "бишле"гә генә уҡыным. 1986 йылда Американан килгән тәүге уҡыусылар менән бергә "Артек" лагерына ла барҙым. Минең "отличник" булыуымдың сере ниҙә? Математиканан көслө булдым, тип әйтә алмайым. Әммә был фән ауыр бирелгәнгә күрә, тырышыбыраҡ шөғөлләндем, күберәк шөғөлләнергә тырыштым. Минең яратҡан фәндәрем рәсем һәм физкультура ине. Гәрсә, физкультуранан уҡытыусыбыҙ көслө булманы. Беҙҙә бер нәмә лә булманы: дүрт стена, бер йыртыҡ туп. Ана шуларҙы күреп үҫеп тә, Күмертау физкультура училищеһына уҡырға барҙым да инде. Уҡығанда спорт менән шөғөлләнеү ныҡ ярҙам итһә, башҡа фәндәрҙән яҡшы өлгәшеүем әрмелә күп бәләләрҙән ҡотҡарҙы. Мин һәр ваҡытта ла лидерҙар рәтендә йөрөнөм. Бер ҡасан һис кемгә бойһонманым. Мин хеҙмәт иткән 1990-1992 йылдарҙа Чечен республикаһында һуғыш башланып ҡына тора ине. Ә беҙҙең взводта 15 ажар чечен егете хеҙмәт итте. Шуларҙы мин бер үҙем тоттом, малай. Бәләкәс кенәмен, улар - әзмәүерҙәйҙәр. Исмаһам, береһе лә миңә бармаҡ менән дә төртөп ҡараманы. Гәрсә, взводта бөтәһен дә "аҡылға ултыртып" сыҡтылар. Минең отличник булыуым - тарихты, географияны һәйбәт белеүем ярҙам итте. Улар минең эргәгә килә икән, мин уларға шартлатып уларҙың иле тураһында һөйләп бирәм: "Һин шунда тыуғанһың, һеҙҙә шундай тауҙар, шундай йылғалар бар. Батырығыҙ - шул",- тим. Минең һүҙҙәрҙе ишетеп, тегеләрҙең күҙҙәре янып китә: "Беҙ ундай китаптарҙы үҙебеҙ уҡымағанбыҙ! Һин ҡайҙан беләһең беҙҙең халыҡты?" - тип ғәжәпләнәләр һәм миңә ихтирам менән ҡарай башлайҙар. Әйткәндәй, әрмелә миңә бер ваҡытта ла үҙ исемем менән өндәшмәнеләр. Исемем "Башҡорт" булды. Ҡайһы бер йәш һалдаттар минең ысын исемем ысынлап та "Башҡорт" икән тип уйлаған. Берәү өс ай хеҙмәт иткәндән һуң: "Һинең исемең Зиннур икән дә ул!" - тимәһенме! Мин, юрый шаяртып: "Зиннур - минең ҡушаматым бит ул", - тип яуапланым. Шундай ҡыҙыҡ хәлдәр ҙә була торғайны.\nСпортҡа ҡағылышлы тәжрибәгеҙ менән дә бүлешһәгеҙ ине.\n- Әлеге ваҡытта етешһеҙлек шул: олимпиада булған ваҡытта ғына аҡса ырғытып-ырғытып, спортты күтәреп алдылар ҙа, олимпиада тамамланғас, был эш туҡтап ҡалды. Спортты үҫтереп булмай хәҙер. Йөрөйһөң ҡайҙандыр теләнселәп, һоранып... Йөрөмәһәң, бер ниндәй ҙә уңышҡа өлгәшеп булмай. Ауылдарҙа йәш уҡытыусылар "Һеҙҙең һымаҡ итеп эшләргә өйрәтегеҙ әле", тип, минән кәңәш һорай. Мин уларға юлдарын өйрәтәм ул өйрәтеүгә, әммә бөтә кеше лә һинең һымаҡ булдыра алмай шул. Бәлки, мин хәйләкәрерәкмендер ҙә. Күп эшҡыуарҙарҙың балаларын уҡыттым, әле лә уҡытам. Уларҙан мин: "Балаң өсөн", - тип, ярҙам һорайым. Әлбиттә, "Һинән ярҙам алам да, балаңдан спортсы яһайым", тигән шарт ҡуймайым. Һәр бала матур, етеш спортзалда шөғөлләнергә тейеш. Был - норма булырға тейеш тә бит, ләкин беҙҙә ул норма юҡ. Беҙҙең мәктәпкә ҡала мәктәптәренән туғандар, туғандарҙың балалары килә лә: "Беҙҙең мәктәптең спорт залында һеҙҙәге һымаҡ бер нәмә лә юҡ ул", - тип аптырайҙар. Бөрйән районының төпкөл ауылы бит инде беҙ. "Һеҙҙең был иҙәнегеҙ нисек атала ул?" - тиҙәр. Беҙҙең спорт залында Францияла етештерелгән миллион ярым һумлыҡ юғары сифатлы ябыу йәйелгән. Физкультура һәм спорт буйынса Рәсәйҙә иң яҡшы мәктәп исемен алдыҡ бит. Ошо еңеүҙәрҙән һуң беҙгә грант аҡсаһы бүленде. Шул аҡса беҙҙең спорт залын йыһазландырыуға китте лә инде. Бына шулай, физкультурала, спортта беҙҙе балалар күтәрә. Баланы нисек күнектерәһең, ул һине шул тиклем итеп күтәрә. Физкультурала, тренерлыҡта уңышҡа өлгәшеүҙең артыҡ серҙәре юҡ: балаларға шөғөлләнеү өсөн шарттар булдыра алһаң, уларҙы яҡшы өйрәтә алһаң, шул етә.\nОшо материалды баҫмаға әҙерләгән саҡта мин "Бәйләнештә" социаль селтәрендә үҙемдең дуҫтарым араһында "Спорт менән шөғөлләнергә һиңә нимә ҡамасаулай?" тигән темаға һораулама үткәреп ҡараным. Шунда уҡ: "Минең үҙемә ялҡаулығым ҡамасаулай", - тип, ҡарашымды ла белдерҙем. Өс көн эсендә һорауламала 60-тан ашыу кеше ҡатнашты. Тәҡдим ителгән ун яуап араһынан респонденттар әйткән иң популяры - "Ялҡаумын" булды. "Ниңә шөғөлләнмәй ти, шөғөлләнәм!", "Эшем ауыр, көн аҙағына хәлем бөтә, көсөм ҡалмай...", "Спорт залдарына абонемент, спорт ҡорамалдары алырға аҡсам юҡ", "Ваҡыт юҡ" тип яуап бирҙе ҡалғандар. "Ә ниңә кәрәк миңә физик күнекмәләр, физик торошом менән ҡәнәғәтмен", тиеүселәр ҙә булды. Сибай ҡалаһынан уҡытыусы Ғилминур Янышеваның яуабы кеше холҡоноң асылын асты буғай: "Мин былтыр бер аҙ ауырыҡһыным һәм фитнес түңәрәгенә йөрөп, күнекмәләр менән шөғөлләнеп алдым. Ошо осорҙа, эштән арып ҡайтһам да, үҙемде "мәжбүр итеп" залға юллана инем. Ә залда шөғөлләнгәндән һуң арыуҙарым ҡул менән һыпырып алғандай юҡҡа сыға ине. Быйыл иһә ауырыу-һыҙланыуҙарға бирешмәүем арҡаһында сәләмәтлегемде ҡайғыртырға оноттом, фитнесҡа йөрөмәнем. Бына шулай, беҙ ауырыған саҡта ғына "уянабыҙ" шул. Башҡа ваҡытта ялҡаулыҡты еңә алмайбыҙ. Шуның өсөн сәләмәтлекте тәүге урынға ҡуйырға, ауырыуҙарҙы иҫкәртеү өсөн төрлө һауыҡтырыу күнекмәләре эшләргә күнегергә кәрәк һәр кемгә..."\nЯҙылған: 03.04.17 | Ҡаралған: 543


Өфө унау исемлегендә » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Иҡтисад » Өфө унау исемлегендә\nӨфө унау исемлегендә 17.04.2018 // Иҡтисад\nӨфөлә быйылғы йылдың ике айында ике меңдән ашыу яңы автомобиль һатылған. “Автостат” агентлығы белгестәре Рәсәйҙә йышыраҡ яңы автомобиль һатып алған ҡалалар рейтингын төҙөгән. Өфө тәүге ун ҡала исемлегенә ингән.\nАналитиктарҙың мәғлүмәттәре буйынса, Башҡортостандың баш ҡалаһында быйыл ғинуар – февралдә 2080 машина һатып алғандар – ул исемлектә алтынсы урын. Мәскәүҙе һәм Санкт-Петербургты тикшеренеүгә индермәгәндәр – был ике баш ҡала, ғәҙәттәгесә, алдынғы урындарҙа тора. Ике ай эсендә ошо ҡалаларҙа 28,4 һәм 13,1 мең дана автомобиль һатылған.\nТәүге баҫҡыста – Ҡазан (3000 машина), икенселә – Екатеринбург (2840), өсөнсөлә – Һамар (2360). Артабан – Түбәнге Новгород (2280), Краснодар (2100), Өфө (2080), Силәбе (1940), Дондағы Ростов (1920), Пермь (1880) һәм Воронеж (1600).\nҺанап үтелгән бөтә ҡалаларҙа ла отчет осоро эсендә яңы автомобилдәр һатыу кимәле үҫкән. Күберәк Силәбелә (+44%) һәм Екатеринбургта (+41%) артҡан, аҙыраҡ – Ҡазанда һәм Воронежда (икеһендә лә баҙар үҫеше 10 процент тәшкил иткән).


Материалы за 17.04.2018 » Яйыҡ гәзите | Газета Яик\nЯйыҡ гәзите » Материалы за 17.04.2018\nВетерандар һыу инә!17.04.2018\nЭске эштәр органдары һәм эске ғәскәр ветерандары көнө 2011 йылдан алып ун етенсе апрелдә билдәләнә.\nБөгөнгө көндә Рәсәйҙә 650 мең тирәһе кеше был категорияға инә икән.\nУчалы буйынса эске эштәр бүлеге ветерандарының беренсел ойошмаһында 201 пенсионер теркәлгән. Шул иҫәптән, 60 эске эштәр бүлеге ветераны (60-ты үт-кәндәр), ә отставкалағы милиция полковнигы Дамин Сафа улы Яппаров - Бөйөк Ватан һуғышы ветераны ла. Үкенес, һуғышта ҡатнашҡан ветерандарыбыҙ йылдан-йылға кәмей бара...\nХеҙмәтенә күрә хөрмәте17.04.2018\nАғасты япраҡ биҙәй, кешене хеҙмәт биҙәй, ти халыҡ мәҡәле. Эйе. Ысынлап та, шулай. Һәр кем үҙе күрһәткән хеҙмәт менән иғтибар ҙа, ихтирам да, дан да яулай ала.\nБары тик теләк һәм тырышлыҡ ҡына кәрәк. Беҙҙең Рысай ауылында ла хеҙмәте менән дан алған кешеләр күп. Шуларҙың береһе Башҡортостан Республикаһының атҡаҙанған ауыл хужалығы хеҙмәткәре Рауил Фәйзуллин.\nМеханизатор, «Башҡортостан» колхозы Рысай бүлексәһе бригадиры, агроном, Сәфәр ауылы кооперация йәмғиәте рәйесе хөрмәтенә Рысай ауылы ки-тапханаһында Гөлшат Нәсибуллина матур осрашыу кисәһе уҙғарҙы.\nБыл кисәгә Рауил ағай үҙе, коллегаһы, «Башҡортостан» колхозының ул йылдарҙағы рәйесе Вәкиф Ғәйфуллин, Рауил Фәйзуллинға арнап китап сығарған яҙыусы Рәүеф Шаһиев һәм бергә эшләгән иптәштәре, ауылдаштар килде. Рауил Кәлимулла улына арналған осрашыу үҙе тураһында әңгәмә менән башланды.\nЯпон егете Юто саф башҡортса һөйләшә17.04.2018\nКүптән түгел «Бәйләнештә» селтәрендә башҡорт телен үҙ аллы өйрәнеүсе япон егете Юто Һишияма менән таныштым.\nТокиола йәшәп, телебеҙҙе һыу кеүек эсеүе, саф башҡортса һөйләшеүе, яҙа белеүе хайран итте. Йәштәребеҙ-ҙең күбеһе әсә теленән ситләшкән заманда, донъяның бөтөнләй икенсе мөйөшөндә сеп-сей япон кешеһе башҡортса һөйләшеп ятһын әле! Ғәжәп!\nДиуарында татар һәм башҡорт телендә постар яҙа, фотоларҙа япраҡ ярыр алдынан уҡ шау сәскәгә төрөнгән сакуралар, Японияның тәбиғәтенән тыш, мәсет, үҙебеҙҙең милли матбуғаттан яҙмаларҙы күрергә була.\nШулай уҡ милли аш-һыу оҫталығы серҙәре менән дә даими бүлешә. Билмән, ваҡ бәлеш, ҡыҫтыбый, сәк-сәкте нисек әҙерләгәнен фотоға төшөрөп һалған. Ошо арала «ваҡ бәлеш, сәк-сәк бешереп ҡараным» тигән яҙыу менән фото ҡуйған ине. Ютоға үҙе менән интервью эшләргә теләүемде әйттем. Уның телебеҙҙе нисек өйрәнә башлауы тураһында һораштым. Күп тә үтмәй, ризалығын белдереп, башҡорт хәрефтәре менән, өтөрөнә тиклем дөрөҫ ҡуйып яҙылған хат килеп төштө. Уның менән әңгәмәне һеҙгә лә тәҡдим итәбеҙ.\n- Мәктәптә уҡыған саҡта сит илдәр, сит телдәр менән ҡыҙыҡһына инем. Башта төрөк телен өйрәнә башланым.\nҠурҡманыҡ, үҙебеҙҙе һынап ҡараныҡ17.04.2018\nБашта аныҡ әйтергә кәрәктер: башҡорт телен йүнләп белмәү рус телен белеүҙе аңлатмай! Ғәҙәттә, тап киреһе була торған: туған телен ихтирам иткәндәр башҡа телдәрҙе лә күпкә яҡшыраҡ өйрәнә ала.\n14 апрель көнө рус теле буйынса «Тоталь диктант -2018» тип аталған халыҡ-ара акция хәҙер инде 15-се тапҡыр ойошторолдо. Ябай әйткәндә - рус теле буйынса грамоталығыңды тикшереү сараһы инде. Мәктәптә имтихан биргән кеүек, әммә ирекле рәүештә.\nҠаланың 1-се башҡорт лицейының башланғыс кластар корпусына йөҙ иллеләп кеше йыйылдыҡ: уҡытыусылар, социаль өлкә хеҙмәткәрҙәре, предприятие вәкилдәре, пенсионерҙар һәм студенттар, башлыса ҡатын-ҡыҙҙар.